Amubagwasye Bamwi Kuti Bacite Zyoonse Nzyobakonzya | Yakwiiya\n‘Njookweenzya aliso lyangu alinduwe.’—INT. 32:8.\nNzikozyanyo nzi zimwi zyamu Bbaibbele zitondezya kuti Jehova ulanga nzyobakonzya kucita babelesi bakwe?\nNkaambo nzi ncotweelede kusola kubona bubotu ibuli muli bamwi?\nMbuti mbotukonzya kugwasya bakubusi alimwi abaabo ibakabbapatizyigwa caino-ino kuti bacite zintu zyoonse nzyobakonzya?\n1, 2. Mbuti Jehova mbwababona babelesi bakwe baanyika?\nCIINDI bazyali nobalanga bana babo kabasobana, kanji-kanji balagambwa kubona zintu nzyobakonzya kucita bana babo. Sena andinywe kuli nomwakagambwa kale azintu nzyobacita bana? Bana bamwi inga kabajisi busongo bwakuzyalwa aambubo naa kucita zisobano zimwi mbuli kubalika, mpoonya bana bamwi inga kabatajisi buyumuyumu muzisobano, kudulowiŋa naa twakupanga-panga. Kufwumbwa naa nzipego nzi nzyobajisi bana babo, bazyali balakkomana kuzyiba nzyobakonzya kucita bana babo.\n2 Jehova awalo ulababikkila kapati maano bana bakwe baanyika. Babelesi bakwe bamazuba aano ubabona kuba “zintu ziyandisi zyazisi zyoonse.” (Hag. 2:7) Kaambo kapati ikabapa kuba bayandisi ndusyomo akulyaaba kwabo. Cakutadooneka, andiza mwakabona kale kuti akati ka Bakambonima kuli zipego zyakucita zintu ziindene-indene zinji. Bakwesu bamwi bajisi zipego zyakupa kabotu makani, mpoonya bamwi balicizyi kweendelezya zintu. Bacizyi banji balafwambaana kwiiya myaambo mipya alimwi akwiibelesya mumulimo wakukambauka, mpoonya bamwi nzikozyanyo zibotu zyabaabo ibagwasyilizya baabo bayandika kukulwaizya naa kulanganya balwazi. (Lom. 16:1, 12) Cakutadooneka, tulalumba kuba mumbungano iijisi Banakristo bali boobo.\n3. Mibuzyo nzi njotutiilange-lange mucibalo eeci?\n3 Nokuba boobo, bakombima bamwi, kubikkilizya abakwesu bakubusi naa aabo ibakabbapatizyigwa caino-ino, andiza tabanazyiba ncobakonzya kucita mumbungano. Mbuti mbotukonzya kubagwasya kuti bacite zyoonse nzyobakonzya? Nkaambo nzi ncotweelede kusoleka kulanga bubotu mulimbabo, akubabona mbwababona Jehova?\nJEHOVA ULANGA BUBOTU IBULI MUBABELESI BAKWE\n4, 5. Mbuti cibalo cilembedwe mulugwalo lwa Babetesi 6:11-16 mbocitondezya kuti Jehova ulanga nzyobakonzya kucita babelesi bakwe?\n4 Zibalo zinji zyamu Bbaibbele zilatondezya caantangalala kuti Jehova talangi buyo bubotu ibuli mubabelesi bakwe, pele alimwi ulabona anzyobakonzya kucita. Mucikozyanyo, ciindi Gideoni naakasalwa kuti aangulule bantu ba Leza kuzwa kumaanza aabana Midyani ibakali kubapenzya, kweelede kuti wakagambwa kumvwa kwaanzya kwamungelo kwakuti: “Jehova uli ayebo, O mwaalumi singuzu.” Kweelede kuti Gideoni wakalimvwa kuba “singuzu” aciindi eeco. Nokuba boobo, wakaamba kulibilika kwakwe ambwaakali kulimvwa kuti teeleli. Pele kweelana ambocitondezya cibalo, Jehova wakali kulanga nzyaakali kukonzya kucita mubelesi wakwe, pele Gideoni walo wakali kulitenga.—Amubale Babetesi 6:11-16.\n5 Jehova wakalijisi lusyomo lwakuti Gideoni uyakubanununa bana Israyeli nkaambo wakalilubwene luzyibo lwakwe. Mungelo wa Jehova wakalibwene Gideoni mbwaakali kupupulula wiiti canguzu. Kuli cintu acimbi icakamukkomanisya mungelo. Kaindi, Bbaibbele nolyakali kulembwa, balimi bakali kupupulula wiiti naa zisyango zimwi antangalala kutegwa muwo ubagwasye kugwisya buungu. Cigambya ncakuti, Gideoni wakali kupupulula wiiti cakusisikizya mucikandilo camisaansa kutegwa bana Midyani bataboni zisyango zisyoonto nzyaakatebula. Oobu bwakali busongo ncobeni! Nkakaambo kaako mumeso aa Jehova, Gideoni tanaakali kubonwa buyo kuba mulimi uupakamene, pele alimwi wakali muntu uucenjede. Inzya, Jehova wakabona nzyaakali kukonzya kucita alimwi wakamubelesya.\n6, 7. (a) Mbuti Jehova mbwaakali kumubona musinsimi Amosi mbokwakaindene ambobakali kumubona bana Israyeli bamwi? (b) Ncinzi citondezya kuti Amosi tanaakali muntu uutayiide?\n6 Mbubwenya buyo, mucibalo caamba zyamusinsimi Amosi, Jehova wakabona nzyaakali kukonzya kucita mubelesi wakwe nokuba kuti kuli bamwi wakali kulibonya kuba muntu-muntu buyo uutakwe ambwabede. Amosi wakalipandulula kuti wakali mweembeli wambelele alimwi sikucela nkuyu—cilyo icakali kubonwa kuti ncabacete. Ciindi Jehova naakasala Amosi kuti asinganye misyobo iili kkumi yabana Israyeli ibakali kukomba mituni, bana Israyeli bamwi kweelede kuti bakali kuyeeya kuti tanaakali kweelela kupegwa mulimo ooyu.—Amubale Amosi 7:14, 15.\n7 Amosi wakali kuzwa mumunzi iwakali kulamfwu, pele luzyibo lwakwe kujatikizya zilengwa abeendelezi bamuciindi eeco lutondezya kuti wakali muntu uubikkila maano. Kweelede kuti wakalibuzyi kabotu-kabotu bukkale bwamu Israyeli, alimwi kweelede kuti wakalijisi luzyibo kujatikizya zisi izyakali afwaafwi-fwaafwi akaambo kabasimakwebo ibakali kweendeenda. (Am. 1:6, 9, 11, 13; 2:8; 6:4-6) Basikwiiya zyamu Bbaibbele bamwi baamba kuti Amosi wakalicizyi kulemba. Musinsimi ooyu wakali kubelesya mabala mauba-uba alimwi mabotu, kunze lyaboobo wakalicizyi kweendelanya twaambo akubelesya mabala. Busicamba mbwaakatondezya Amosi naakali kukazya mupaizi Amaziya businizya kuti Jehova wakasalide muntu weelela alimwi wakali kukonzya kubelesya luzyibo ilwatakali kulibonya kumatalikilo.—Am. 7:12, 13, 16, 17.\n8. (a) Ino Jehova wakamusyomezya nzi Davida? (b) Nkaambo nzi majwi aali mu Intembauzyo 32:8 ncaakulwaizya kuli baabo ibalitenga naa aabo ibatakwe luzyibo?\n8 Inzya, Jehova ulabona nzyakonzya kucita mubelesi wakwe umwi aumwi. Wakasyomezya Mwami Davida kuti uyakumusololela lyoonse ‘aliso lyakwe aalinguwe.’ (Amubale Intembauzyo 32:8.) Sena mwakabona kaambo eeci ncoceelede kutukulwaizya? Nokuba kuti andiza tulalitenga, Jehova ulakonzya kutugwasya kucita zintu nzyotwatali kuyeeyela kuti inga twazicita akutugwasya kuzuzikizya mbaakani nzyotwatali kuyeeyela. Mbubwenya mbuli mwiiyi mbwakonzya kugwasya sicikolo uutakwe luzyibo, Jehova ulatusololela kutegwa tucite zyoonse nzyotukonzya. Jehova alimwi ulakonzya kubelesya bakombima kutugwasya kucita zyoonse nzyotukonzya. Munzila nzi?\nAMULANGAULE BUBOTU IBULI MULI BAMWI\n9. Mbuti mbotukonzya kutobela lulayo lwa Paulo ‘lwakubikkila maano kuzintu nzyobayandika bamwi?\n9 Paulo wakakulwaizya Banakristo boonse ‘kubikkila maano’ kuzintu nzyobayanda basyominyina. (Amubale Bafilipi 2:3, 4.) Kaambo kayandika kapati ikajanika mululayo lwa Paulo nkakuti tweelede kulanga akubona zipego nzyobajisi bamwi. Ino tulimvwa buti ciindi muntu umwi naatondezya kukkomana akaambo kakuyaambele kwesu? Kanji-kanji, cilatukulwaizya kuti tuzumanane kuyaambele kusikila mpotugolela. Mbubwenya buyo, ciindi notubona bubotu buli mubasyomima, tulabagwasya kuti bayume akukomena kumuuya.\n10. Mbaani mubwini ibayandika kubikkilwa maano kapati?\n10 Ino mubwini nguni ngotuyandika kubikkila maano? Masimpe, ciindi aciindi toonse tulayanda kubikkilwa maano munzila yaalubazu. Nokuba boobo, bana naa bakwesu bakabbapatizyigwa ino-ino balayandika ncobeni kubona kuti balabikkilizyigwa mumilimo yambungano. Eeci inga cabapa kuzyiba kuti abalo baleelede kutola lubazu. Kulubazu lumwi, ikuti twaalilwa kubatondezya kuti baleelela, luyandisisyo lwabo lwakusika azyeelelo, cintu calo Jwi lya Leza ncolikulwaizya kucita inga lwamana..—1 Ti. 3:1.\n11. (a) Mbuti mwaalu mbwaakagwasya mukubusi umwi kumana nsoni? (b) Ino mwiiya nzi mumakani aamba zya Julien?\n11 Mwaalu uutegwa Ludovic, walo ikagwasyigwa kwiinda mukubikkilwa maano abamwi ciindi naakacili mwana, wakaamba kuti: “Ciindi nonditondezya kuti ndilamubikkila maano kapati mukwesu umwi, ulayaambele kumuuya cakufwambaana. Kujatikizya mukwesu mukubusi uutegwa Julien, walo iwakali ansoni, ba Ludovic bakabona kuti ciindi naakali kuyanda kucita zintu zinji mumbungano wakali kuzicita cabuyamba. Ba Ludovic bakaamba kuti: “Ndakali kubona kuti wakali siluse alimwi wakali kuyandisya ncobeni kugwasya bamwi mumbungano. Aboobo, muciindi cakumudooneka, ndakabikkila maano kuzintu zibotu nzyaakali kucita akusola kumukulwaizya.” Mukuya kwaciindi, Julien wakeelela kuba mukutausi, alimwi lino ulabeleka kali mupainiya waciindi coonse.\nAMUBAGWASYE KUTI BACITE ZYOONSE NZYOBAKONZYA\n12. Mbube nzi bubotu ibuyandika mukugwasya umwi kucita zintu zyoonse nzyakonzya? Amupe cikozyanyo.\n12 Masimpe, ikuti katuyanda kugwasya bamwi kucita zintu zyoonse nzyobakonzya, tweelede kubikkila maano kapati. Mbubwenya mbwaatondezya makani aamba zya Julien, tweelede kulangisisya bube bubotu aluzyibo ndwajisi muntu mwalo mwakonzya kucita kabotu, ikutali mwataciti kabotu. Oobu mbombubo Jesu mbwaakamubona mwaapostolo Petro. Nokuba kuti ziindi zinji Petro wakali kulibonya mbuli kuti tanaakali kukakatila kuli nzyaamba, Jesu wakaamba kuti wakali kuyakuba mbuli bbwe liyumu.—Joh. 1:42.\n13, 14. (a) Mbuti Barnaba mbwaakatondezya kumvwisya zintu mumakani aajatikizya mukubusi Marko? (b) Mbuti mukwesu mukubusi umwi mbwaakagwasyigwa mbuli mbwaakagwasyigwa Marko? (Amubone cifwanikiso icili kumatalikilo aacibalo.)\n13 Barnaba awalo wakatondezya mbwaakali kuzibona zintu mukaambo kajatikizya Johane, walo iwakajisi izina lyaci Roma lyakuti Marko. (Mil. 12:25) Mulweendo lwakusaanguna lwa Paulo lwabumisyinali kabali a Barnaba, Marko wakali kubeleka mbuli “mugwasyilizyi,” ambweni kubagwasyilizya ziyandika zyakumubili. Nokuba boobo, nobakasika ku Pamfiliya, Marko wakabasiya beenzinyina kakunyina akulaya. Bakaleelede kweenda balikke kutozya kumusanza, busena ibwakajisi zigwebenga. (Mil. 13:5, 13) Nokuba boobo, kwiinde buyo ciindi cili mbocibede, Barnaba tanaakabikkila maano kukulezya kwa Marko, mpoonya wakamupa coolwe cakumuyiisya alimwi. (Mil. 15:37-39) Eeci cakagwasya mukubusi ooyu kuba mubelesi wa Jehova uusimide. Cikkomanisya ncakuti, Marko wakali ku Roma a Paulo, walo kuciindi eeco iwakali muntolongo, alimwi akutuma myooni ku Banakristo bakumbungano yaku Kolose, alimwi Paulo wakaamba zintu zibotu kujatikizya nguwe. (Kol. 4:10) Amuyeeyele buyo mbwaakalimvwa Barnaba ciindi Paulo naakalomba Marko kuti agwasye.—2 Ti. 4:11.k\n14 Mukwesu iwakaba ino-ino mwaalu wazina lya Alexandre, ulayeeya mbwaakagwasyigwa ciindi mukwesu naakatondezya kubikkila maano, wakaamba kuti: “Nondakacili mwana, cakali kundikatazya kupaila kubuleya. Mwaalu wakanditondezya mbondikonzya kulibambila alimwi akubatama. Muciindi cakuleka kundipa coolwe cakupaila, wakali kundipa coolwe cakupaila mumiswaangano yakulibambila kuunka mumulimo wakukambauka lyoonse. Mukuya kwaciindi, ndakazyibila.”\n15. Mbuti Paulo mbwaakabalumba Banakristonyina?\n15 Ciindi notwabona bube bubotu mbwajisi Munakristo, sena tulatondezya mbotulimvwa kujatikizya bube oobo bubotu? Mulugwalo lwa Baloma caandaano 16, Paulo wakatondezya kuti wakali kubabikkila maano basyominyina ibali 20 ibakajisi bube bubotu ibwakali kumukkomanisya. (Lom. 16:3-7, 13) Mucikozyanyo, Paulo wakaamba kuti Androniko a Juniya bakali kubelekela Kristo walo katanatalika kumubelekela, kutondezya kuliyumya kwabo. Paulo alimwi wakaamba zintu zibotu kujatikizya banyina Rufo, ambweni akaambo kakuti bakamulanganya caluyando ciindi cimwi.\nBa Frédéric (kulumwensyi) bakakulwaizya Rico kuti azumanane kubelekela Jehova (Amubone muncali 16)\n16. Mbubotu nzi bukonzya kujanwa ciindi notulumbaizya bakubusi?\n16 Kuli bubotu bukonzya kujanika ciindi notulumbaizya bamwi kuzwa ansi aamoyo. Amubone makani aajatikizya mwana musankwa uutegwa Rico waku France, walo iwakatyompedwe akaambo kakuti bausyi balo ibatakali kusyoma nzyaakali kusyoma, bakali kumukasya kubbapatizyigwa. Rico wakali kuyeeya kuti wakaleelede kulindila kusikila akakomene, eelyo nakonzya kubelekela Jehova cakumaninina. Alimwi wakali kuusa akaambo kakufwubaazyigwa kucikolo. Mukwesu mwaalu wazina lya Frédéric, walo iwakalombwa kuti kamuyiisya Rico, wakaamba kuti: “Ndakamulumbaizya akaambo kakuti kukazyigwa ooku kwakali kutondezya kuti wakali sicamba mukutondezya lusyomo lwakwe.” Majwi aaya aakukulwaizya akamuyumya-yumya Rico kuzumanana kuba amakanze aakuba cikozyanyo cibotu alimwi akamugwasya kuba aacilongwe ciyumu abausyi. Rico wakabbapatizyigwa naakajisi myaka yakuzyalwa iili 12.\nBa Jérôme (kululyo) bakagwasya ba Ryan kusika azyeelelo zyabumisyinali (Amubone muncali 17)\n17. (a) Mbuti mbotukonzya kugwasya bakwesu kutegwa bayaambele? (b) Mbuti mukwesu misyinali umwi mbwaakatondezya kubikkila maano kumukwesu mukubusi umwi, alimwi mbubotu nzi bwakajanika?\n17 Ciindi coonse notutondezya kulumba kumulimo wacitwa kabotu naa kulumbaizya umwi akaambo kakusola kucita ciluzi, tupa basyomima kuba aaluyandisisyo lwakubelekela Jehova cakumaninina. Ba Sylvie, * balo ibabeleka myaka iili mbwiibede amutabi waku France, bakaamba kuti bacizyi balakonzya kubalumbaizya bakwesu. Bakaamba kuti bamakaintu balakonzya kulumba kuzintu zinji zijatikizyidwe mucintu cimwi naa kusoleka nkobabona. Aboobo, “majwi aabo aakulwaizya alakonzya kusinizya nzyobaamba bakwesu bajisi luzyibo.” Bakayungizya kwaamba kuti: “Kulumbaizya bamwi mukuli wangu buya.” (Tus. 3:27) Ba Jérôme, balo ibali mbaamisyinali mucisi ca French Guiana, bakagwasya bakubusi banji kusika azyeelelo zyakuba misyinali. Bakaamba kuti: “Ndakabona kuti, ciindi ndalumbaizya mukwesu mukubusi kujatikizya mbazu mwacita kabotu mumulimo wakukambauka naa naapa bwiinguzi bubotu, ulakulwaizyigwa. Eeci cipa kuti bayaambele mukucita zintu nzyobakonzya kucita.”\n18. Nkaambo nzi ncocigwasya kubeleka antoomwe abakwesu bakubusi?\n18 Tulakonzya kukulwaizya basyomima kutegwa bayaambele kumuuya kwiinda mukubeleka antoomwe ambabo. Mwaalu ulakonzya kwaambila mukubusi uujisi luzyibo kujatikizya makkompyuta kuti amukkopele makani amwi aajanika a Web site ya Bakamboni ba Jehova ya jw.org aakonzya kuyumya-yumya bacembeede. Ambweni mujisi mulimo umwi a ŋanda ya Bwami, sena tamukonzyi kutamba mukwesu mukubusi umwi kuti mubeleke limwi? Kucita boobu inga kwamupa coolwe cakubona mbwacita zintu mukubusi ooyo akumulumbaizya akubona bubotu bukonzya kujanika.—Tus. 15:23.\nAMULIBAMBILE ZIBOOLA KUMBELE\n19, 20. Nkaambo nzi ncotweelede kugwasya bamwi kutegwa bayaambele?\n19 Ciindi Jehova naakasala Joshua kusololela bana Israyeli, wakaambila Musa kuti “umuyumye-yumye” alimwi akuti “abe singuzu.” (Amubale Deuteronomo 3:28.) Bantu banji balaboola mumbungano yesu yanyika yoonse. Banakristo boonse ibajisi luzyibo, ikutali buyo baalu balikke, balakonzya kubagwasya bakwesu ibacili bakubusi alimwi abapya mulusyomo kuti bacite zintu zyoonse nzyobakonzya kucita. Kuti twacita oobo, ibanji bayakutalika mulimo waciindi coonse, alimwi banji ‘bayakweelela ncobeni ikuyiisya bamwi.’—2 Ti. 2:2.\n20 Naa tuli mumbungano naa mukabunga buyo kasyoonto ikayanda kuba mbungano, atulibambile ziboola kumbele. Ciyandika kapati nkwiiya Jehova, walo ciindi coonse uulanga bubotu ibuli mubabelesi bakwe.\n^ par. 17 Izina lyacincwa.


Kulonga 5 IBBAIB63 - Lino kusule lyayaaya, Musa a-Aroni - Bible Search\nKulonga 4 Kulonga 6\nFarao mbwaakaindilila kulemezya bamu milimo miyumu\n1-Lino kusule lyayaaya, Musa a-Aroni bakaya kuli-Farao akumwaambila kuti, Mbuboobu mbwaamba Jehova Leza wa-Israyeli, Leka bantu bangu, baye kuyoondicitila ipobwe munkanda. 2-Pele Farao wakati, Ma! Nguni Jehova? Sa ndakonzya kuswiilila ijwi lyakwe akuleka ba-Israyeli? Nsizi Jehova na nguni, abalo ba-Israyeli nsikoobaleka pe. 3-Lino bakati, Leza waba-Hebrayo waswanaana aswebo, Utuleke, tutole lweendo lwamazuba otatwe kuya munkanda, tupailile Jehova Leza wesu, kuti atatuumyi malwazi na ipanga. 4-Pele mwami wa-Egepita wakabaambila kuti, Nywebo, Musa a-Aroni, mwalesezyanzi bantu kubeleka? Kamuya kumilimo yanu. 5-Alimwi Farao wakati, Ncobeni sunu bantu banyika bavula, lino mulabalesya milimo yabo. 6-Lino mubuzuba obo mbubonya Farao wakalailila basikubelesya bantu abasilutwe babo kuti, 7Mutapi bantu limbi bwizu bwakuumya zitina, mbumwali kucita mazuba aakainda. Baye kuyoomwa beni. 8Nekubaboobo mweelwe wazitina ngubakali kucita, bacicite mbubonya obo, Mutacesyi mweelwe pe, nkaambo mbatolo; nciceeco ncibalilila cakuti, Katuya, tukapailile Leza wesu. 9Bantu balemezegwe milimo miyumu, baicite, batabiki myoyo yabo kumajwi aakubeja.\n10-Bamvwe obo, basikubelesya bantu abasilutwe babo bakaambila bantu kuti, Mbuboobu mbwaamba Farao. Nsikoomupa limbi bwizu. 11Kamuya, mukamwe bwizu nobeni kufumbwa nkomukonzya kubujana. Nekubaboobo milimo yanu tiielede kuceya, pe, abuniini. 12Mpawo bantu bakamwaika munyika yoonse ya-Egepita kuyooyandaula zisikosiko zyabwizu. 13Abalo basikubabelesya bakali kubafwanzya-fwanzya cakwaamba kuti, Amumanisye milimo yanu, milimo iielede yabuzuba bumwi abumwi mbubonya mbumwakali kucita nemwakajisi bwizu. 14-Abasilutwe babana baIsrayeli, basikubabelesya ba-Farao mbobakabikide, bakaumwa, Bakabuzigwa kuti, Nkaambonzi tamuna kumanisya mweelwe wanu wazitina sunu mbumwakali kucita muciindi cakamana? 15Elyo basilutwe babana ba-Israyeli bakaakulila kuli-Farao, bati, Ino nkaambonzi notucitila obo tobalanda bako? 16Tobalanda bako tatupegwi bwizu, nekubaboobo balatwaambila kuti, Amubumbe zitina. Swebo tobalanda bako tulaumwa, anukuti mulandu uli kubantu bako omwini. 17Wakati, Muli batolo, muli batolo, aboobo mulaamba kuti, Katuya, tukapailile Jehova. 18Lino kamuya, mukabeleke. Bwizu tamukooyoobupegwa pe, nekubaboobo muleelede kuzulizya mweelwe wazitina. 19Elyo basilutwe babana ba-Israyeli bakabona kuti makani abija, nkaambo bakaambilwa kuti, Tamukonzyi kuceesya mweelwe wazitina wabuzuba bumwi abumwi, tamukonzyi kuceesya abuniini. 20Nkabela nebakaswanaana a-Musa a-Aroni, ibakali kubalindila ciindi cakuzwa kuli-Farao, 21-bakabaambila kuti, Jehova alange, abeteke makani esu, nywebo aswebo, nkaambo mwasampauzya bwema bwesu mumeso aa-Farao amumeso aabalanda bakwe. Wabika ipanga mumaanza aabo, kuti batujaye.\n22-Mpawo Musa wakapiluka kuli-Jehova, wati, O Mwami, nkaambonzi wacitila bantu aba bubi? Nkaambonzi nowakandituma? 23-Kuzwa kuciindi eco nindakataanguna kusika kuli-Farao kuzooamba muzina lyako, wacitila bantu aba bubi. Kuvuna tona kuvuna bantu bako pe.


Bakamboni ba Jehova Muzisi Zyaku Asia Alimwi Azyaku Middle East\nMWEELWE WABANTU 4,464,374,770\nZIIYO ZYA BBAIBBELE 771,272\nKwiinda Mukubandika Amuntu Omwe Banji Bakazumina Kwiiya\nMucisi ca Philippines, ba Jonathan bakali kulindila kuti babonane adokota kweelana ambobakapangana. Ciindi mukaintu uutambula beenzu naakabona mbobakali kulibonya kabotu ba Jonathan, wabakamubuzya naa bakali baiminizi bakkampani ya insyuwalansi. Ba Jonathan bakamwaambila kuti bakali umwi wa Bakamboni ba Jehova alimwi akuti bakaunkide kuyoogwasya Kamboni umwi iwakacisidwe. Ba Laila, imukaintu iwakali kutambula beenzu, wakaambila ba Jonathan kuti, bausyi balo ibakafwa caino-ino, bakali kwaabala mamagazini aa Ngazi Yamulindizi lyoonse. Ba Jonathan bakabalila mukaintu ooyu lugwalo lwa Johane 5:28, 29 akumupa katulakiti kakuti Ino Bayandwa Bafwide Bajisi Bulangizinzi?\nPhilippines: Ba Jonathan bakakambaukila mukaintu uutambula beenzu\nMazuba ngobakali kuunka kucibbadela, bakali kubatolela ba Laila mabbuku alimwi bakabatondezya mucizyi walo iwakatalika kubayiisya Bbaibbele. Tiilyakalampa, bantu boonse mbobakali kukkala limwi aba Laila nkokuti balumi babo, mwanookwabo musimbi, alimwi abanyina, boonse bakatalika kwiiya Bbaibbele abalo.\nBa Rose, simukobonyina aba Laila, bakaboola kuli ba Laila kubuzya kaambo ncobakali kutambula beenzu banji kapati aŋanda yabo. Ba Laila bakapandulula kuti bakali kwiiya Bbaibbele a Bakamboni ba Jehova. Icakacitika ncakuti, abalo ba Rose bakatalika kwiiya Bbaibbele, alimwi ciindi nobakaswaya musyoonto wabo musimbi mucooko cokwabo, calukkomano bakaambila musyoonto wabo kujatikizya zintu nzyobakali kwiiya. Musyoonto wabo musimbi wazina lya Abigail, wakaliyandide kapati kuzyiba zintu nzyaakamvwa aboobo, wakalomba ciiyo ca Bbaibbele. Banyina baba Rose abalo bakazumina kwiiya Bbaibbele.\nBa Laila bakabbapatizyigwa lyamuswaangano wacooko wainda. Abalo banyina bakabbapatizyigwa. Basimukobonyina ba Rose, alimwi amusyoonto waba Rose musimbi bakabbapatizyigwa mwaka wamana. Banyina baba Rose lino balajanika kumiswaangano lyoonse. Alimwi abamukwasyi waba Laila bamwi bazumanana kwiiya Bbaibbele. Zyoonse eezyi zyakacitika kwiinda mukubandika amuntu omwe kucibbadela!\nKubelesya Mincini Iisumpukide Kusikila Bantu Basinke Matwi\nCilawo cibelesya mwaambo wakutambaika ku Sri Lanka lino ciyaabukomena. Mumwaka wa 2015, Bakamboni bakajisi buyo makkeyala aabantu basinke matwi aatasiki ku 80, alimwi makkeyala aayo akalembedwe atupepa. Kuzwa leelyo, mbungano yakusaanguna iibelesya mwaambo wakutambaika waku Sri Lanka yakapangwa alimwi bakabikka mazina aabantu bali 420 basinke matwi mukkompyuta alimwi amakkeyala aatondezya mumasena mobakkala (GPS). Bakwesu bacikonzya kubandika cacigaminina naa kubelesya video chat naa kubatumina tugwalo kubelesya tuncini abantu aabo batandila ku 80 pesenti. Bamisyinali banabukwetene, bakati: “Lino tulakonzya kubapa zilawo mobakonzya kubelekela basikumwaya basinke matwi. Zintu kazitanaba boobu, bakali kukonzya buyo kuswaya bantu basinke matwi mbobakazyi.”\nKulumbwa Awalupati-pati Wamfwulumende\nBakwesu ku Mongolia balatola lubazu cabusungu mumulimo waalubazu wakukambauka kubuleya noliba leelyo nokutontola kapati kusika a -30°C. Walupati-pati wamfwulumende umwi wakabweza mabbuku ali kakubikkila mabbuku kakukuba mpoonya wakazikulemba kagwalo kakulumba. Wakalemba kuti: “Mebo ndili mu Bbuda. Pele ndakalanga-langa amakani aajatikizya zikombelo zimwi, nkaambo ndisyoma njiisyo yakuti tatweelede buyo kutobela nzila yomwe pele tuleelede kulanga-langa azimbi. Nondakamana kubala mabbuku aamwi ngomwakamwaya, ndayeeya kuti ndilembe lugwalo kutondezya mbondilimvwa. Ndabona masimpe kuti mwakatola ciindi cilamfwu alimwi mwakabeleka canguzu kapati kutegwa mulembe mulumbe uugwasya. Kaambo kamwi nkondakaiya kuzwa mumabbuku aanu nkakuti Bbaibbele ndibbuku lyeelede kubalwa amuntu uuli woonse. Bbuku eeli lijisi kasimpe. Bbaibbele lilatupa busolozi bwini-bwini mubuumi bwesu. Aboobo ndilabalumba aabo boonse babeleka canguzu kusandulula mabbuku muci Mongolian. Alimwi ndilabalumba abalo aabo baabila mabbuku kubantu kutegwa bagwasyigwe noliba leelyo nokutontola kapati naa nokupya kapati.”\nMongolia: Kukambauka kubuleya ciindi nokutontola\nMupailo Wabo Wakaingulwa\nKu Hong Kong, mukwesu mupainiya wazina lya Brett wakaswaanganya mwaalumi uujisi myaka iitandila ku 30 alimwi akumwaabila katulakiti kakuti Ncinzi Cikonzya Kupa Kuti Kube Lukkomano Mumukwasyi? Naakakabona katulakiti aaka, mwaalumi ooyu yakamweenda misozi. Wakapandulula kuti wakakomenena mukasimpe, pele naakajisi myaka iili 16, wakazwa aŋanda. Mumyaka yosanwe yakatobela, wakali kukkala mumigwagwa alimwi wakaba acilengwa cakubelesya misamu iikola kusikila ciindi naakajanwa alimwi akugwasyigwa akabunga kamwi kapa lugwasyo.\nWakazumanana kwaamba kuti mafwumofwumo aayo ngaakaswaanganya mukwesu ooyu, wakapailide kuti: “Ikuti naa cikombelo ncondakali kunjila kandicili mwana ncakasimpe, ndalomba undipe citondezyo sunu.” Wakalimvwa kuti mupailo wakwe waingulwa. Boonse bobilo bakaunka kucintoolo nkobasambala kkofi kwalo nkobakalanga-langa makani aali mubroshuwa yakuti Amupilukile Kuli Jehova. Akaambo kakuti mwaalumi ooyo wakeelede kupiluka ku France mubuzuba mbubwenya oobo kumangolezya, bakapedana manamba aamafooni. Mukuya kwaciindi, mwaalumi ooyo wakalembela ba Brett kuti: “Mukwesu, Jehova wayiingula mipailo yangu. Mu Nsondo ndiyakuunka ku Ŋanda ya Bwami iili afwaafwi.” Wakabandika a Bakamboni ku France alimwi wakatalika kwiiya Bbaibbele akujanika kumiswaangano.


Levitiko 4 IBBAIB63 - Lino Jehova wakaambila Musa kuti, - Bible Search\n1Lino Jehova wakaambila Musa kuti, 2-Ambila bana ba-Israyeli kuti, Na muntu wabisya cakulubya kukusotoka mulazyo nuuba umwi wa Jehova akucita cintu citondwa, mbuboobu mbumweelede kucita.\n3-Na mupaizi munanike nguwabisya, aboobo waletela bantu mulandu, alete cipaizyo cakumanya zibi zyakwe nzyaakabisya, Alete kapoho katakwe kampenda, kabe cipaizyo kuli-Jehova. 4Alete kapoho kumulyango watente lyambunganino kunembo lya-Jehova, abike ijanza lyakwe amutwe wakapoho, ajaye kapoho kubusyu bwa-Jehova. 5-Lino mupaizi munanike akombole bulowa bwakapoho, anjile abo mutente lyambunganino. 6-Lino mupaizi atompe munwe wakwe mubulowa, asansaile bulowa ziindi zili musanu azibili kunembo lya-Jehova kunembo lyacisitilizyo cacikombelo. 7-Alimwi mupaizi abike bulowa ameja aacipaililo catununkilizyo tubotu cili, mutente lyambunganino kunembo lya-Jehova, elyo bulowa bwakapoho boonse busyeede abutile atako lyacipaililo cazituuzyo cili kumulyango watente lyambunganine. 8Aalo mafuta oonse aakapoho kacipaizyo cazibi uleelede kwaagwisya: lufuko amafuta oonse aamumala, 9ansa zyobile amafuta aazyo aabambene acikungu, alulyaŋanga lwamuni; ezi zyoonse azigwisye antoomwe ansa, 10(mbubonya mbuzigwisigwa kuŋombe yacipaizyo cakutontozya), kuti mupaizi azitente acipaililo cazituuzyo. 11-Pele itobo lyakapoho anyama yako yoonse, amutwe wako, amyeendo yako, atwamukati twako toonse, abufumba bwako, 12-kapoho koonse akatole anze lyamalabba kubusena busalala nkubasowela itwe, akatente amulilo wankuni. Itwe nkulisowelwa, nkukonya oko nkwaelede kutentela.\n13-Na imbungano yoonse yabana ba-Israyeli yabisya cakulubya, alimwi makani alisisidwe kumeso aabantu, —na bacita cintu neciba comwe Jehova ncakasya, aboobo balijisi mulandu, 14cibi ncibabisya cazibwa buyo, imbungano yoonse ilete kapoho kabe cipaizyo cazibi. Bakalete kunembo lyatente lyambunganino, 15-elyo bapati bambungano babike maanza aabo amutwe wakapoho oko kubusyu bwa-Jehova, bajaye kapoho kubusyu bwa Jehova. 16-Lino mupaizi munanike akombole bulowa bwakapoho akunjila abo mutente lyambunganino. 17Lino mupaizi atompe munwe mubulowa, asansaile ziindi zili musanu azibili kubusyu bwa-Jehova kunembo lyacisitilizyo. 18Alimwi alambe bulowa ameja aacipaililo cili kunembo lya-Jehova mutente lyambunganino, abulowa bumwi busyeede abutile boonse kutako lyacipaililo cazituuzyo cili kumulyango watente lyambunganino. 19Alimwi agwisye mafuta aako, aatente acipaililo. 20-Mbuboobu mbweelede kucitila kapoho. Uleelede kukacitila mbubonya mbwaakacitila kapoho kacituuzyo cazibi. Aboobo mupaizi ulamanya milandu yabo, balekelelwe. 21Elyo atole kapoho anze lyamalabba akukatenta, mbubonya mbwaakatenta kapoho kataanzi. Ncecituuzyo cazibi cambungano yabantu.\n22-Na mweendelezi wabisya akucita cintu neciba cimwi Jehova Leza wakwe ncakasya-na wabisya cakulubya akuba amulandu, 23cibi cakwe ncabisya cazibwa buyo, alete cipaizyo cakwe casijembwe wampongo uutakwe kampenda. 24Abike ijanza lyakwe amutwe wasijembwe, amujaye nkukonya oko nkobajayila zipaizyo kubusyu bwa-Jehova. Ncipaizyo cazibi. 25Lino mupaizi akombole bulowa bwacipaizyo cazibi amunwe wakwe, alambe ameja aacipaililo cazituuzyo zitentwa, abwalo bulowa busyeede abutile boonse kutako lyacipaililo. 26-Aalo mafuta aaco, aatente oonse acipaililo mbubonya mbwatenta mafuta aazipaizyo zyakutontozya. Aboobo mupaizi ulamanya mulandu wakwe, alekelelwe.\n27-Alimwi na kuli muntu buyo uubisya-na wacita cintu neciba comwe Jehova ncakasya, aboobo wajana mulandu, 28cibi cakwe ncabisya cazibwa buyo, alete cipaizyo cakwe campongo impwizi iitakwe kampenda, nkaambo kacibi cakwe ncaakabisya. 29-Abike ijanza lyakwe amutwe wacipaizyo eco cazibi, aijaye kubusena bwazipaizyo zitentwa. 30Elyo mupaizi akombole bulowa bwaco amunwe wakwe, alambe ameja aacipaililo cazituuzyo, abulowa bumwi busyeede abutile boonse kutako lyacipaililo. 31-Aalo mafuta aaco, aagwisye mbubonya mbwagwisya mafuta aazipaizyo zyakutontozya, Elyo mupaizi aatente acipaililo, abe cinunkilizyo cibotu cakubotezya Jehova, Aboobo mupaizi ulamanya mulandu wakwe, alekelelwe,\n32-Na cipaizyo cakwe ncaleta ncakabelele, alete impwizi iitakwe kampenda. 33Abike ijanza lyakwe amutwe wacipaizyo cazibi, acijaye akucipaizizya zibi zyakwe nkukonya oko nkobajayila zipaizyo zitentwa. 34Elyo mupaizi akombole bulowa bwacipaizyo amunwe wakwe, alambe ameja aacipaililo cazituuzyo, abulowa bumwi busyeede abutile boonse kutako lyacipaililo. 35-Aalo mafuta, aagwisye oonse, mbubonya mbukugwisigwa mafuta aatubelele twazipaizyo zyakutontozya. Elyo mupaizi aatente acipaililo atala lyazipaizyo zitentelwa Jehova, Aboobo mupaizi ulamanya mulandu wakwe, mulandu wacibi ncaakabisya, kuti alekelelwe.


Lufutuko ncipego cigaminina muntu, kutali mbungano Print\nLufutuko ncipego cigaminina muntu, kutali mbungano\nLufutuko ncipego, pele mulimo wamuntu mwini kuti azumine lufutuko. Kunyina naba omwe uunga watambwida muntunyina umwi lufutuko pe; kunyina uunga walyaaba mucibaka ca muntunyina pe.\nKutamvwana inga caba cintu cileta tunjaanji akataa mwaalumi amukaintu wakwe. Inga caleta mazwanga antenda mucikwati. Mu 2011, Cikuwa cakasalwa kuti ube mulaka weelede kubelesyegwa abantu beenzya ndeke abeendelezi ba ndeke munyika yoonse. Nokuba boobo, kweendelanya bwakaamba ba Dokota Dominique Estival, bayi bamilaka kucikolo cipati caku Australia, abalo beenzya akuyiisya kweenzya ndeke, akaambo kakutamvwisyisya malailile aambwa akataa weenzya ndeke ayooyo uumulailila, “cakaleta lufu kubantu bainda 2000 mu ntenda zyakubbeuka ndeke kuzwa akataa myaka ya 1970.”1\nMbuli mbozitaambiki ntenda eezyi, bantu banji, kabatakubwene, abalo balalubizya munzila iikonzyanya ayeeyi —ambweni akwiindilizya awaawo — kulubila mubweende bwa moza. Balekela bama pasita, bapaizi abasololi babupaizi kuti babacitile mulimo walufutuko ngobeelede kulicitila beni.\nMboobu mbobatalika kubaanga kwiina cilubide. Umwi mwana ulayiisyigwa abazyali bakwe kuti Jeesu ulamuyanda; mukubusi nali mucikolo ca bapasita ulalaililwa kutobela cikombelo camukwasyi ookwabo. Kuzwa kubwana, bayiisyigwa ncobeelede kusyoma kwiinda kuti batambule ciindi cibotu cakulibalila kasimpe lwabo. Eeci cilazumanana kusikila kubudaala. Mu Nsondo nokuba Mujibelo, Banakristu bali 2.4 bbiliyoni balanonzomana mukati kazikombelo kabayiisyigwa musyobo wa Bunakristu umwi, kabasyoma mupaizi nokuba pasita kuti abaambile ncobeelede kuzyiba kutegwa bakafutulwe.\nIpenzi liliko aawa ndyakuti, balekela mulimo wabo mumoza mumaanza aa muntunyina umwi. Bamapasita abapaizi banji balamuyanda ncobeni Yahuwah, pele kabatakubwene kuti luyando lwabo lwini lutaanzi ndwakuteelela mbungano yabo iibavwozya mali. Aboobo, bunji bwabo basulaika kasimpe kuti kasimpe kakateendelani azintu nzyobasyoma mu cikombelo.\nJohane wakaambilizya kuti: “Alimwi ndakamvwa jwi limwi kalizwa kujulu kalyaamba kuti “Kamuzwa muli nguwe nobantu bangu, mutalisanganyi muzibi zyakwe, kutegwa mutasubulwi antoomwe anguwe: nkaambo zibi zyakwe zyalundana kusikila kujulu, aboobo Mwami Yahuwah waibaluka zinyonyoono zyakwe.” (Ciyubunuzyo 18:4-5, 1599 Geneva Bbaibbele) Aaya malailile aasinizyide nga bantu boonse. Kunyina mbungano yiindidwe kumbali pe.\nLufutuko, Makani aa Muntu Kumugaminina Alikke\nKwiinda mumushinshimi Ezekiya, Yahuwah wakacenjezya ntenda iiliko mukulekela lwaanguluko lwako lwakusala cibotu acibi kumuntu umwi.\nIjwi lya Yahuwah lyakaboola kuli ndime alimwi kalyaamba kuti : “Mwanaa muntu, eelyo nyika niicitila Ndime cibi akuzumanana kutasyomeka … Ime njoolesya kupa cakulya akwiitumina nzala, akukosola muntu amunyama uukkala munyikeeyo. Nokuba kuti aaba balombwana botatwe, ba Noah, Daniele, a Joobo, kabali muli njiyo, inga bakonzya buyo kulivwuna lwabo kwiinda mubululami bwabo,” mbwaamba Yahuwah Elohimu.\n“Ikuti ndazumizya banyama bamusyokwe kuti banjile akataa nyika, akukwamauna kufumbwa ciliko, … nokuba kuti aaba balombwana botatwe kabali muli njiyo, kufumbwa nendiliko,” mbwaamba Yahuwah Elohimu, “inga tiibakonzya buyo kuvwuna maumi aabana babo basankwa nokuba basimbi; inga bavwunwa buyo balikke pele nyika inga yanyonyoonwa akubula cintu.\n“Nokuba kuti Ime ndalekela cceba kuti liinde munyika eeyo … akukosoola muntu amunyama kuzwa muli njiyo, nokuba kuti aaba balombwana kabaliko oomo mbuli mbwembona,” mbwaamba Yahuwah Elohimu, “inga tiibakonzya kuvwuna bana babo basankwa abasimbi , pele balike lwabo inga bavwunwa.\n“Naa kuti ndaleta bamwi kuti bazoolwane cisi eeco akuti, 'Nkeyanda kuti nkondo ivwumpe cisi eeci, akujaya bantu baco abanyama babo,' masimpe nikuba kuti baalumi botatwe aaba bakali mulincico, tiibali kunookonzya kucivwuna, nikuba kuvwuna bana babo balombe nobaba basimbi. Balo balikke mbendali kunookonzya kuvwuna. Nyika lwayo niyanyonyoonwa.\n“Cimwi ciindi ndatuma cuumo mucisi eeco akutondezya bukali bwangu bwakunyonyoona bantu abanyama antoomwe. Masimpe nikuba kuti ba Nowa, Daniyeli a Jobo kabali mulincico, nibatakonzya kufutula bana babo balombe nobaba basimbi. Nibakalifutula buyo akaambo kabululami bwabo beni. Mbwaamba Mwami Yahuwah.” (Ezekiya 14:12-20, NKJV)\nMuntu takonzyi kulyaaba cakumaninina mucibaka ca muntunyina umwi. Lufutuko ncipego, pele eeco ncipego ca muntu omwe omwe ncayelede kutambula lwakwe mwini. Mulumi takonzyi kutambwida mukaintu wakwe lufutuko; muzyali takonzyi kutambula lufutuko mucibaka ca mwanaakwe uukulide kale. Ninzi acimwi, mufundisi nokuba mupaizi takonzyi kutambwida muntu uumbi lufutuko pele buyo lwakwe mwini.\nNkumekume zya bupaizi zilaa ntenda\nKuli basyaazyibwene bagaminina muntu omwe-omwe mubupaizi bwaba Hindu. Cuusisya ncakuti, Banakristu banjaanji bacengulukila kubafundisi abapaizi kuti babe mbabeendelezya maumi aabo. Balakaka kuteelela akujulila mizeezo ku mumuni mupya. Balo bayeeyela kuti, kuti kakuli ncobayanda kuzyiba, mupaizi wabo inga wabaambila. Ikuti musololi wabupaizi bwabo wasulaika muzeezo mupya, abalo mpeenya aawo nkuzuminizya kakwiina kulivwuntawida. Eeyo nje ntenda yakusyoma mumuntu umwi kuti akusalile cakusyoma kuti nkakasimpe.\nKubikka mufundisi wako kuti abe nguukweendelezya mu moza tacili cintu cikulesya mulimo wako wakulivwuntawida kasimpe kunembo lya Yahuwah. Yebo tokonzyi kuyaamina mu bafundisi ba Bbaibbele, bapaizi, bamapasita, bamayi babajuuda, ba imamu, nokuba basyaazyibwene kuti bakwaambile ncoyelede kusyoma. Yebo omwini weelede kulivwuntawida akusalalilwa lwako.\nEelyo novwuntauzya kasimpe omwini, moza ookwa Yahuwah uba mwiyi wako. Kaindi kasyoonto munsaa lufu lwakwe, Yahushua wakati: “Ime ndaazintu zinjaanji zyakumwaambila, pele tamukonzyi kuzyimvwisyisya cino ciindi. Nokuba boobo, Moza wa kasimpe, aakuboola, uyoomweenzya mukasimpe koonse.” (Johane 16:12-13, NKJV)\nEelyo moza ookwa Yahuwah naba mufundisi wako, yebo ulakkalilila mukasimpe cakuti tokonzyi kuzungaanyigwa. Yebo ulayumya kubaa nguzu muzintu nzyosyoma, alimwi citobela ncakuti, ulakwabililwa kuzwa kulweeno lwa Saatani lwa mamanino. Mukwiimpanya, kuti kosyoma buyo nkaambo kakuti umwi muntu ncaakakwaambila kusyoma eeco, yebo uli muntenda. Aboobo kufumbwa muntu inga waboola, alimwi kuti ooy kali mucenjezu kapati, inga wakupindula lusyomo.\nSaatani ulasola kukonga bantu akubalesya kulibalila lwabo beni. Walo ubaambila kuti Bbaibbale ndibbuku liyumu kuteelela, aboobo balikke basicikolo balaa lwiiyo lusumpukide mbabakonzya kulimvwisyisya. Ooku nkubejelwa buyo! IBbaibbele lyakalembelwa muntu mutuba!\nPaulu wakakulwaizya Timoteo kuti: “Kobala kutegwa ulitondezye kutambulika kuli Yahuwah, ube mubelesi uutausyi nsoni, waabanya jwi lyakasimpe munzila yeelede.” (2 Timoteo 2:15, KJV) Taakaamba kuti muntu weelede kuyandaula mwiyi wiinda busongo munyika, nokuba kukkala koswiilizya pasita. Paulu wakaamba cigaminina muntu kuti: omwe-omwe wesu uleelede kulibalila, “akwaabanya jwi lya masimpe munzila iiluleme” akusyoma muli Yahuwah kuti atusolwede mukasimpe koonse.\nKwiinda muli Izaya, Yahuwah wakatusomba mulwiito lukondelezya kuti: “Amuboole tumvwane antoomwe.” (Izaya 1:18, NKJV) Eeci ncecikonkezyo cokwa Yahuwah kuti kufumbwa lugwasyo nokuba bumboni mboyanda kutegwa umvwisyisye kasimpe, Walo uyookupa.\nUtalekeli lufutuko lwako mumaanza aamuntunyoko umwi: kutali pasita wako, kutali mupaizi wako, kutali ngomukwetene limwi.\nLufutuko ncipego yebo ncoyelede kutambula lwako omwini.\n1 “Fatal consequences of miscommunication between pilots and air traffic controllers,” cakayobololwa mu mwezi wa Kasangalubwi 12, 2019


Jesu Wayiisya ku Cikombelo mu Nazareta | Buumi bwa Jesu\nKucikombelo ku Nazareta\nJESU WABALA BBUKU LYAKUVWUNGA LYA ISAYA\nBANTU BAKU NAZARETA BASOLA KUMUJAYA JESU\nKakunyina kudooneka bantu balikkomene mu Nazareta. Katanaunka kuti akabbapatizyigwe kuli Johane mwaka omwe iwainda, Jesu wakali sikubeza mapulanga mubusena buno. Pele lino uzyibidwe kuti ngusikucita milimo mipati yamaleele. Bantu bamumunzi ooyu baliyandide kapati kumubona kacita milimo eeyi imwi akati kabo.\nKulangila kwabo kwakomena ciindi Jesu naaunka kucikombelo camumunzi ookwabo mbuli cilengwa cakwe. Pulogilamu yakukomba ibikkilizya kupaila, alimwi akubala mabbuku aa Musa, kweelana ambokucitwa “muzikombelo sabata imwi aimwi.” (Milimo 15:21) Zibeela zyamabbuku aabusinsimi azyalo zilabalwa. Kulangilwa kuti ciindi Jesu naanyamuka kuti abale, wabazyiba bantu banji babungene akaambo kakuti wali kujanika kucikombelo eeci kwamyaka minji. Wapegwa bbuku lyakuvwunga lyamusinsimi Isaya. Wajana mpokulembedwe makani aamba kujatikizya Yooyo uunanikidwe amuuya wa Jehova, aayo aali kuli Isaya 61:1, 2 mu Bbaibbele mazuba aano.\nJesu wabala makani aa Yooyo wakasinsimwa kujatikizya mbwayakukambauka lwaanguluko kubaange, kujalula meso aaboofwu alimwi akujatikizya mwaka uusalidwe wa Jehova. Jesu wajola bbuku kumugwasyilizi mpoonya wakkala. Bantu boonse bamulangisisya. Mpoonya waambaula, ambweni kwaciindi cilamfwu, alimwi nzyaamba zilabikkilizya akaambo kapati kakuti: “Sunu oolu lugwalo ndomwamvwa lwazuzikizyigwa.”—Luka 4:21.\nBantu bagambwa akaambo ‘kamajwi mabotu ngaabaambila’ eelyo batalika kulyaambauzya mulicabo ategwa: “Sena ooyu tali mwana wa Josefa?” Pele akaambo kakuzyiba kuti bayanda kumubona kacita maleele mbuli yaayo ngobakamvwa, Jesu wazumanana kwaamba kuti: “Cakutadooneka muyoondaambila kaambyo aaka kakuti, ‘Omusilisi, kolisilika omwini. Zintu nzitwakamvwa kazicitika ku Kapernauma, kozicita amomuno mumunzi okwanu.’” (Luka 4:22, 23) Kuboneka kuti bantu ibakali basimukobonyina Jesu bayeeya kuti ikuponya kweelede kutalikila mumunzi ookwabo kutegwa bantu bakwe basaangune mbabo kugwasyigwa. Aboobo bayeeya kuti Jesu tanaabacita kabotu.\nAkaambo kakuzyiba mbobayeeya, Jesu waamba zintu zimwi izyakacitika kaindi mu Israyeli. Ulaamba, kwakali bamukabafwu banji mucisi ca Israyeli mumazuba aa Elija, pele Elija tanaakatumwa kuli umwi wabo pe. Muciindi caboobo, wakatumwa kuli mukamufwu uutali muna Israyeli waku Zarefati, imunzi uuli munsi-munsi a Sidoni, ooko Elija nkwaakacita maleele aakufwutula buumi. (1 Bami 17:8-16) Alimwi mumazuba aa Elisha, kwakali basicinsenda banji mu Israyeli, pele Elisha wakasalazya buyo Naamani waku Siriya.—2 Bami 5:1, 8-14.\nIno bantu aaba bamumunzi ookwabo Jesu bacita buti nobamvwa kuti ubakozyanisya kuzintu zyakacitika kaindi balo nzyobabona kuti tazikkomanisyi izitondezya kuti balaliyanda akuti tabajisi lusyomo? Aabo ibali mucikombelo banyema kapati, banyamuka akumutola Jesu cakufwambaana anze aamunzi. Bamutola atala acilundu aawo mpouyakidwe munzi wa Nazareta, akusola kumutonkela mujeleele. Pele Jesu wabasupuka akutija. Lino Jesu waselemuka kuya ku Kapernauma, kumunzi uuli kunkomwe yakunyika lwaambo ya Lwizi lwa Galilaya.\nNkaambo nzi bantu mumunzi ookwabo Jesu wa Nazareta ncobakkomana?\nIno bantu bacita buti nobamvwa makani ngaamba Jesu, pele ino ncinzi cabanyemya?\nIno ncinzi bantu bamu Nazareta ncobasola kumucita Jesu?


Twasika Munsaa Mamanino! Twaanjila Sunu Mapenzi Aatanabwenwe! Print\nTwasika Munsaa Mamanino! Twaanjila Sunu Mapenzi Aatanabwenwe!\nZishinshimi zyokwa Daniele zyaambilizya mwaka wa 1922 kuti ngamatalikilo aakubalila ciindi cisikila kumamanino.\nKoyiya lino ooyu mwaka ncuulaa mulimo mupati!\nMwanaangu mutaanzi kuzyalwa, wakalaa nsoni kapati. Ncobeni nobantu kufumbwa kuti yebo naa walanga mubbuku lipandulula mabala ncolyaamba ibbala lyakuti “nsoni”, inga eelyo bbala kalipandulula zina lini mbwaakabede mwana ooyo! Mukubaa coolwe, batumbu bangu bakabala cimwi cibalo cakali kupandulula buvwuntauzi bwabana oobo bwakatolede busena aciindi cimwi; eeco cibalo cakali kwaambilizya kuti aabo bantu “balaa nsoni”, mbantu bakatazyidwe kuzyiba ziimo zyabantunyina bali mumbali lyabo. Kujanza limwi, aabo basangalede akwaanguluka akataa bantunyina, mbantu bafwamba kuzyiba kabotu ziimo zyabantunyina kakwiina kulubizya.\nKuvwuntauzya akataa bantu kwakatondezya kuti bana "balaa nsoni " balikatazyidwe kuzyibana abantunyina kwiinda bana baccangamukide kuliiba akataa bantunyina.\nOobu bwakali bupanduluzi bukkwene. Kuti yebo kotakonzyi kuzyiba ciimo camuntunyoko ambwalimvwide kuti wamulanga mbwalyeendelezya amubili wakwe, kuti yebo koide kuliyeeyela buyo kuti ooyo muntu uli kalalide nkaambo kako (nokuba kuti katanyemede ncobeni), mpoonya yebo inga nkwiide kusuuluka akwiimina kulaale amuntu ooyo nkaambo toozyiba bwini mbwalimvwide. Ncenciceeci ncokuli bantu “balaa nsoni” batazyi mbobabede bantunyina.\nNibakamanizya kubala cibalo eeci batumbu, bakatalika kupandulwida mwaneesu musankwa ncaakali kunga walangila kufumbwa ciindi naakali akataa bantu banjaanji. Eelyo nitwakacili mumootokala, katuyaa kukunkulika kufumbwa nkotwakali kuyanda kugama, batumbu bakali kumwaambilila limwi mwana kuti nguni uunooliko kubusena ooko nkotuya, ancobani kwaamba bantu bali kooko, kumwi kabamwaanzya, alimwi awalo ncayelede kwaamba mukwiingula bantunyina aabo. Tiibakamulekela kuti abbizye mutwe wakwe akuyuba bantu kakwiina kwaanzya. Balo bakazumanana kuti mwana weelede kubaa mulemeko akwiingula kabotu-kabotu, pele bakamuubyaubila makani woonse akumwaambila zintu zyakali kuyoocitika, aceeco ncaakali kunga walangila kucitika. Alyalo naakalaa myaka yakuzyalwa iili 10 a 11, walo wakali kunga ubuzyilila banyina kuti bamwaambile ncaakali kunga walangila kucitika kufumbwa naakali kuyanda kucita cintu ceenzu cipya.\nAciindi nceenya eeco, kwakali balongwenyina bakalaa mukwasyi wakalaa mwana musimbi, awalo ooyo mwana mbweenya buyo mbuli mwaneesu musankwa, wakali musimbi wakalaa nsoni kapati. Eeco cakali cintu cicumba moyo kubona mwana nkwapenga kufwa nsoni. Pele kuleka mbuli batumbu bangu, aabo bakaintu banyina mwana musimbi ooyo, tiibakali kumulaya kuti weelede kubaa mulemeko akwiingula bantunyina munzila yakulemekezya naambaula abapati. Aabo bakaintu bakalekela kana kabo kasimbi kuduunta mutwe akulisisa busyu mumusiinsi wabanyina, nokuba kuuntuluzyila muntu ooyo uusola kwaambaula anguwe mwana ooyo. Myaka minjaanji kayiindide, ooyo musimbi wakacilaa nsoni, eezyo mwaneesu nzyaakalubide kale kuzwa naakakomena. Cintu cilikke cakayindene cakali cakuti, batumbu bangu bakamulaya mwaneesu akumuzyibya musyule lya ciindi eezyo zintu nzyaakali kunga walangila, alimwi ambwaakali kweelela kulyeendelezya akwiingula bantunyina.\n“Makanze aako ayelede kusiya mbi akutazyibika mbuli musinze wamasiku, pele yebo nonyanyaala, weelede kuumputa mbuli lulabo.” Silumamba Sun Tzu\nIkaambyo kamuci Latini kakuti, “Præmonitus, præmunitus,” kalaa makani aamasimpe aajanwa munyika yoonse: “Ooyo uucenjezyedwe nguulibambide kulwana nkondo.” Awalo Mwami Yahuwah ulaazyi kabotu ncobeni makani aaya. Awalo mushinshimi Amosi wakaambilizya kuti: “Ncobeni Adonai Yahuwah kunyina cintu ncanga wacita, pele Walo uyubunwida maseseke Aakwe kubatwanga Bakwe bashinshimi.” (Amosi 3:7, KJV) Kuli kaambo keni ncocili boobo. Eelyo muntu nabbaatikizyigwa zintu zimucitikila, nceciindi eelyo walo nanga wajatwa katalibambide pe. Mubwini, oobu mbusongo bwakulwanwa nkondo buyandika kubaa mulimo mupati, cakuti umwi silumamba wansiku mu Chinese alimwi mwiyi, Sun Tzu, wakasanganya ciyanza cakubbaatikizya basinkondonyina kuti cibe cimwi akata nzila zyosanwe zyakuzwidilila kukoma naakali kulwana nkondo. Mumulumbe wakwe uulaa mpuwo wanzila zyakulwana nkondo, oomo mwaakalemba cibalo cilaa mutwe wakuti The Art of War, Sun Tzu wakati: “Ooyo uuzunda, nguyooyo wakalibambila, uulindila kubbonta sinkondonyina natalibambide.” Wakayungizya aawo kumwi kati: “Yebo kobazyibya bantu zintu nzyobalangila; eeco ncecintu ncobateelela alimwi ncecibakkazyika myoyo yabo. Pele eeco ncecintu cibakkazyika muciimo anzila njobalangilwa kwiingula kufumbwa kuti kwacitika cintu cimwi, akuzuzya mizeezo yabo kakuli yebo ulindila buyo ciindi cibotu — kuti ubajanikizye kabatalibambide nokuba kuti kabatakulangili.”\nKunyandya ngomulazyo wakulwana nkondo ngwabelesyegwa ziindi zinjaanji awalo Saatani lwakwe. Dyabooli lyoonse uliingene mumulimo wakweena bantu. Kwiinda mukucenga bantu kuti batazyibi kasimpe keni, walo ulabadyuumika kuti batalike kuliiba kabayeeyela kuti bacilaa ciindi cakulibambila eelyo Mufutuli nataninga boola. Mpoonya, eelyo manyongwe aakumamanino aakubasikila bantu aabo, bayoojanikizyigwa kabatalibambide; bayoobbaatikilwa akunjila mumanyongwe aatanabwenwe kuzwa niyakalengwa nyika yoonse.\n“Ooyo wakacenjezyegwa nguulibambide kulwana nkondo.”\nZishinshimi zya Mangwalo, nzipego zya Mwami Yahuwah kubantu basyaalizya bamusela wamamanino. Mucishinshimi, tulipedwe makani aagaminide kutuzyibya nkondo amanyongwe aamamanino, azimwi zintu ziciboola kumbelaa mazuba. Kunyina muntu weelede kujatwa katalibambide pe. Pele kasimpe keni nokuba boobo, kalagambya ncobeni. Kweendelanya ajwi lyakasimpe lya cishinshimi, inyika yakasika kale anjeleela ya “ciindi camamanino” kuzwa mumwaka wa 1798; aboobo lino ijatide bubi kutongela “mumapenzi aatanabwenwe” kuzwa mu 1922!\nIbbuku lya Daniele lilipandulwidwe amubbuku lya Ciyubunuzyo. Eezyo zishinshimi zipedwe a Moza wachishinshimi, tazyikonzyi kwaandaanyigwa pe. Ciyubunuzyo 13 ncishinshimi cakagolela mu 1798:\nLino Ime neekaimvwi ankomwe yalwizi, ndakabona munyama wabbuka kazwa mulwizi. Wakalijisi meja aali kkumi amitwe iili ciloba, kulwija lomwe-lomwe kwakali mushini, alimwi amutwe omwe-omwe kwakali zina lisampaula Leza.\nMunyama ooyo ngondakabona wakali kulangika mbuli siluwe. Maulu aakwe akali mbuli aamalama, awalo mulomo wakwe wakali mbuli wasyuumbwa. Nkabela simwaaba wakapa munyama ooyu nguzu zyakwe, cuuno, abulelo bwakwe bupati.\nUmwi wamitwe yamunyama ooyu wakali kulangika mbuli kuti ujisi dondamwaka, pele dondamwaka eelyo lyakapona. Bantu boonse ibakatobela munyama ooyu, bakagambwa kapati. (Ciyubunuzyo 13:1-3, KJV)\nKwamyaka iili cuulu, myaanda yobile amakumi cisambomwe eeyo yakatalikila mu 538 C.E., Cikombelo ca Katolika caku Loma cakaluujisi kunyonauna buna Kristu munzila yabumpelenge, akutumina bapaizi baco ba Jesuiti kuti bakazunde akoozyeka makunga aabantu mumasi aanyika yoonse akubatola buzike. Ooyu mulongo wamyaka iili 1260, ulibonyaanga ulayinduluka kwaambwa muli Daniele amu Ciyubunuzyo. Ciindi camamanino cakasika mu 1798 kwiinda muzintu zyobile nizyakacitika aciindi eeco: 1) sikalumamba mupati waba Frenchi , Louis-Alexandre Berthier wakatola poopo buzike akumuwaalila muntolongo; alimwi, 2) Mfulumende Yabuzangi yaba Frenchi, kilaa muzeezo wakuti kucinyina leza uupona kujulu, yakaanza kkalenda lipya kuti libeleke mulimo wakulesya buna-kristu mucisi ca France akugwisya Nsondo muvwiki yakkalenda eelyo. (Insondo yakali kuluulwa kuti mbuzuba bwakupaila, kuleka Nsabata yamu Bbaibbele, aboobo Nsondo yakali “citondezyo canguzu” ca Cikombelo ca Katolika caku Loma.)\nEezi zintu zyobile nizyakacitika, zyakayasa mutwe wabupoopo “cilonda calufu”, akugozya mulongo wamyaka yabulelo bwa poopo kumamanino mu 1798. Aboobo, kuzwa mumwaka ooyo, nyika ili “kumamanino aaciindi.” Eeco cishinshimi nocakazuzikwa: lwakali lwiito lwa kasimpe oolo lwakasinsimuna bana Kristu bakatonkomene mumusela wa 19th , akubasolweda kukusanyangulisya Bbaibbele akuvwuntauzya kasimpe. Pele mamanino taakaninga sika pe.\nCisi cizangi ca France, cakasulaika kkalenda lina “Gregory” lyokwa poopo akukaka nguzu zyabweendelezi zyokwa poopo. “Ikkalenda lya Bulelo bwaba Frenchi . . . talyeelede kukonzyanya nokuba kasyoonto amicito yabwaapositolo bwa Cikombelo ca Loma.” Pierre-Sylvain Maréchal\nCifwanikiso: Cokwa Debucourt, Philibert Louis - Bibliothèque nationale de France,\nMucibaka Caantangalala, https://commons.wikimedia.org/w/index.php?curid=276075\nCiindi ca Mapenzi Aatanabwenwe\nZishinshimi zyokwa Daniele a Ciyubunuzyo, nzipego zyokwa Yahuwah kubantu Bakwe. Bunji bwa zishinshimi zyokwa Daniele, nzipego zyaabilwa kugaminina musela wamamanino. Eezi zishinshimi zyaambilizya kuti cisi ca France ngo “ Mwami Wancinko” wamu Daniele 11; Ijipita ngo “Mwami wa Kumusanza,” alimwi Bulelo bwa Ottoman ngo “ Mwami wa Kunyika.” (Kutegwa ubale makani manjaanji aajatikizya bami botatwe aaba, twakukomba kuti ubale cibalo eeci “Napoleon, Atatürk a Poopo Francis Baambilizya kuti Kujala Ŋanda Yakazekelo Kulaafwi Kucitika.”)\nNcintu cipati kupampanuna zishinshimi zyoonse kwiinda mulumbe uuli mucibalo coonse eeci. Nokuba boobo, kukosozya buyo makani: Masi aa Kumbo, kwaciindi cilamfu akali kulanganya Bulelo bwa Ottoman kuti ngo “mulombwana uusondokede waku Bukuwa.” Daniele wakaambilizya kuti: “Kumananino aaciindi Mwami wa Kumusanza [Ijipita] uyootonkaika nguwe [ Mwami Sincinko, France]: alimwi Mwami wa Kunyika [Bulelo bwa Ottoman] uyoomufuumina mbuli kambizi… pele walo [Mwami wa Kunyika] uyoosikila mpagolela kumamanino, alimwi kunyina naba omwe uutikamugwasye walo pe.” (Daniele 11:40 a 45, KJV)\nMustafa Kemal, uuzyibidwe azina lyakuti Atatürk, naa “Wisi waba Turki” wakayakulula Bulelo butaanzi bwa Ottoman. Walo wakamwaila limwi buleli bwaba sultani mu 1922 alimwi “akubamba nzila yamilawo mpya, iikonzyanya aya ku Bukuwa. Alimwi wakabamba milawo eeyo yakakosweda limwi kufumbwa cijatanya bulelo bwakwe kubupaizi amulawo wa Islamu [Sharia].”\nEeci cakadadula silutwe wabupaizi bwa Islamu cilonda calufu eeco ncobutaninga pona.\nEeci ncecaacitika ncobeni. Bulelo bwa Ottoman— bulelo bwakalaa mpuwo mpati akukankamya masi manji aa Bukuwa kusikila alibilika akukankama bukandu, oobo bulelo bwakajazya zyuulunzuma zya bana Kristu akubatola buzike — bwakasika mpobugolela kumamanino, kutali munkondo iisabila akulwanwa kapati pe, pele mukaziziizi. Alimwi kunyina wakali kuyanda nokuba kugwasyilila bulelo oobo. Mbweenya buyo amwalo mumusela wakainda musyule, Silutwe walumamba Berthier naakayasa mutwe wabupoopo cilonda calufu, Mustafa Kemal, wakapegwa mutwe wacuuno wakuti ngu Atatürk, alimwi wakayasa mutwe bupaizi bwa Islamu cicisa calufu.\nAtatürk wakamwaya sultanate, mutwe wabupaizi bwa Ottoman antoomwe a caliphate, mutwe wabupaizi bwa Isilamu, akuyaka Bulelo bupya mucisi ca Turkey. Walo wakaleta lusumpuko kucisi cipya ca Turkey akucaandaanyacaali kuzwa kumilawo yabupaizi bwa Islamu. Nkabela Bulelo bwa Ottoman bwakasikila kumagolelo kumamanino aa Vwumbi Pati 1, 1922. Eeci ncecintu cilaa mulimo kapati kubantu bokwa Yahuwah, nkaambo ncintu ciganta aatalikila “ciindi camapenzi aatanabwenwe.”\nEeco cishinshimi, citondeka mwaka wini, cilaa mulimo mupati kubantu bokwa Yahuwah. Bulelo bwa Ottoman oobo bwakasika kumamanino mu 1922, bwakali bulelo bwa Mwami wa Kunyika naakasika kumamanino aabulelo bwakwe kakwiina muntu wakumuyavwa kulwana basinkondonyina. Eeci ncecintu ciyumya kutondezya kakwiina kudonaika kuti lino swebo tuli muciindi camapenzi ncobeni. Eeci cishinshimi cilaa mulimo munzila zitobela:\n1. Kuzuzika cishinshimi eeci, akuganta mwaka wa 1922 kuti mpaatalikila ciindi camapenzi aatanabwenwe, ncecintu ciyumya mizeezo yabantu boonse basyomeka kuti ijwi lyachishinshimi lyokwa Yahuwah lililuleme ncobeni alimwi lilakonzya kulibonya muzintu zicitika masimpe atalaa nyika eeyi. Makani aakoolegwa kwa Bulelo bwa Ottoman, maubauba kutondezya alimwi alilembedwe mumabbuku aamisela yacisi eeco. Mwami Yahuwah tasiide cintu cilaa mulimo mupati boobu kuti cibe cintu cakweezyeezya cikatazya kubona nanka kuteelela.\n2. Kuzuzika cishinshimi eeci, ncintu cilomya kutondezya kuti Mwami wa Kunyika ooyo waambwa muli Daniele 11, mwami wiiminina Bulelo bwa Ottoman. Eeci cishinshimi cilatondezya kakwiina kudonaika matalikilo eeni aa “Ciindi camapenzi” cokwa Daniele. Cibalo ca Daniele 11 cijuzya mulumbe abupanduluzi bwa Mwami wa Kunyika ooyo “uuyoosika kumamanino aakwe kakunyina muntu uyoomugwasya pe.” (Daniele 11:45, KJV)\nKampango keni katobela waawo kaamba kuti: “Kuciindi eeco, Mikayeli mungelo mupati uukwabilila bantu bako, uyoobuka. Kuyooba ciindi camapenzi aayoosya aatanabwenwe kuzwa kuciindi kakutanaba masi pe. Pele ciindi eeco bantu bako, boonse bali aamazina aalembedwe mubbuku bayoofutulwa.” (Daniele 12:1, KJV) Kunyina ciindi cakulelema. Mpoonya buyo Mwami wa Kunyika nasika kumamanino aakwe, mpeenya aciindi eeco kwakaba “ciindi camapenzi aatanabwenwe kuzwa nikwakaba cisi atalaa nyika kusikila ciindi eeco.”\nMumazuba buyo aali 100, mu 1994 Kujaya Bantu ku Rwanda kwakakukula maumi aasika 800,000 (bamwi bayeeyela kuti kusikila maumi aali cuulunzuma comwe). Imwi mikwasyi yoonse yakajayilwa limwi bantu boonse. Akali manyongwe aatapanduluki.\nEeconceciindi ncotupona mazubaano. Musela wa 20th wakalaa nkondo zyabujayi kapati zinjaanji, alimwi bunji bwabantu bakajayigwa amfulumende zyabo kwiinda musela uuli woonse wakainda. Milton Leitenberg, mubbuku lyakwe lilaa mutwe wakuti “Lufu mu Nkondo a Mumazwanga aamusela wa 20th,” weezyeezya kuti kusikila munsaa 231 zyuulunzuma zyabantu bakafwa mumusela wakainda ulikke. Bamwi basikuvwuntauzya bataminina kuti kuyungizya waawo, zyuulunzuma zili 260 zyabantu, bakajayigwa amfulumende zyacisi cokwabo.\nMumyaka iili buyo 10, 1966 kusikila mu 1976, kusikila zyuulunzuma 2 zyaba Chinese bakajayigwa amfulumende yabo mumusela wa Zilengwa zya Kulwana Mfulumende. Mumyaka yone buyo, 1975 kusikila mu 1979, kwiinda cuulunzuma 1 cabantu baku Cambodia, bakasweekelwa maumi aabo mumabanda mobakali kujailwa muciindi cabulelo bwa Khmer Rouge. Pele eeyi myeelwe iliceede kapati kweelanya a zyuulunzuma zyamaumi aabantu akaakosoolwa amuleli wabulwani waku Soviet, Joseph Stalin. Bamwi bayeeyela kuti mweelwe wabantu bakafwa baku Soviet ulasika kulampa mbuli zyuulunzuma zili 60 zyabantu. Masimpe ncobeni, eeyo myaka kuzwa mu 1922, myaka yamapenzi aatanabwenwe kuzwa nikwakabede cisi atalaa nyika.\n3. Lino buzuba bwa matalikilo aaciindi camapenzi mbobwalibonya, bantu bokwa Yahuwah balikwabilidwe kuzwa kulucengo lwa Saatani. Kakwiina mwaka wa 1922 kuti ngomwaka uutalikilwa kupima “ciindi camapenzi”, eeco ciindi inga lyoonse kaciide kunootonkelwa kumbelaa mazuba aacizya kumbele. Bantu basyomeka kubala Bbaibbele, balangaula cintu cimwi cakubatondezya bweende bwa misela, pele kuti kakwiina mwaka wa 1922 uubagantila aakutalikila ciindi camapenzi, balo balangaula zintu zyalucengo kumwi kabatakubwene kuti ciindi camapenzi cakatalika kale! Saatani ulabazilaisya akubakopanya mumizeezo nkaambo, eelyo nobatonkela ciindi camapenzi kumbelaa mazuba aatalangilwi kusika, muntu ulalelema kulyaaba akulibambila kukuboola kwa Yahushua.\nMbantu bamusyobo ooyu baambilwa majwi aamause aakuti:\nTakuli kuti boonse bandiita kuti 'Mwami, Mwami' bayoonjila mubwami bwakujulu pe';\npele ccita buyo ooyo uucita nzyayanda Taata uuli kujulu.\nMubuzuba oobo banji-banji bayoondaambila kuti 'O Mwami, Mwami wangu, sena tiitwaakashinshima muzina lyako?\nakutanda myuuya mibi yazyeelo? akucita milimo yanguzu minji muzina lyako?'\nLino ndiyoobaambila kuti, 'Nsimwizi pe! Amunditantamuke nywebo nomucita zibyaabi.” (Mateyo7:21-23, KJV)\n4. 1922 ngomwaka uumaninide kusalazya akataa ciindi camapenzi eeco caambwa mu Daniele12:1, alimwi abulembedwe muli Mateyo 24:21. Eezi zibalo tazyili cishinshimi comwe pe. Cishinshimi cokwa Yahushua citola kaindi kasyoonto buyo akusika munsaa mpaagolela mamanino:\nPele maawe kubakaintu baminsi abaabo bali kuyoonyonsya kumazuba aayo!!\nAmukombe kuti kutija kwanu kutakabi ciindi camupeyo nikuba Buzuba bwa Kulyookezya butegwa Nsabata. :\nNkaambo kuciindi eeco kuyooba mapenzi mapati, aatanabwenwe kuzwa kumalengelo aanyika kusikila sunu,\nalimwi takukabi aambi aali boobo pe..\nLino kuti naa aayo mazuba naatakafwiinsigwa, taakwe muntu naba omwe wali kunoyoofutuka,\npele Yahuwah uyooafwiinsya mazuba aaya akaambo kabantu mbaakasala..\nCiindi eeco, kuti naa umwi akati, 'Bona ngooyu Kristo!' naa 'Nguulya!' mutakamuzuminini..\nNkaambo kuyooba balyaamba kuti, 'Ndime Kristo,' alimwi kuyooba basinsimi babeji!\nBayoocita zitondezyo amaleele aagambya, kuti naa kakukonzyeka bakacenge aabo Yahuwah mbaakasala..\nAmuswiilile, ndamwaambilila limwi zintu eezi kazitana citika (Mateyo 24:1-25)\nKakwiina kutalikila mumwaka wa 1922 kubalila ciindi kuya kumamanino, basicikolo ba Bbaibbele inga bacaazya buyo kabazeleemba muntenda, kumwi kabasumpya ciindi camamanino kuti cicizya kumbele mumazuba aatazyibidwe.\nMuciindi eeci camapenzi eelyo nokuyoomvwika koompolola mupati (mulumbe wamamanino waluzyalo uucenjezya bantu) nuuyoopegwa kunyika yoonse, bantu banji bayoosweekelwa maumi aabo nkaambo kakasimpe. Ciindi camapenzi cokwa Daniele, kutalikila mu 1922, cijatikizya masi woonse aamunyika. Pele tabali boonse bayoofwa muciindi eeci kuti bayoofwida kasimpe pe. Eeco ciindi ncaamba Yahushua, nciindi ciinda kulula kwiinda ciindi cokwa Daniele. Ciindi camapenzi ncaamba Yahushua, cisikila kumamanino kwini alimwi ciyookosolwa nkaambo nikwaakubula naba muntu omwe uucaala atalaa nyika.\n5. Cishinshimi ca Mwami wa Kunyika naakasika kumamanino aakwe mu 1922, aciindi camapenzi citalikila kuzwa waawo, cipandulwida mizeezo yabantu kaambo keni nyika lyoonse nciigwitide kulwana nkondo kuzwa mu 1922, alimwi ciyooba boobo kusikila Mufutuli Yahushua akazyokele.\nKweendelanya acilembedwe mutwe wakuti Science Daily, mweelwe wamazambangulwe aacitikila mu Lwaanje lwa Atlantic, wakayungizya ziindi zyobile mumusela wakainda.1 Alimwi aayo mazambangulwe aameenda buyo kakwiina kusanganya azimwi zyaacitika. Myeelwe akuzuzuma kwanyika kwakaindizya kusikasika kapati. Mubwini, akataa mizuzumo mipati iili kkumi yakacitika mumusela wanyika, iili fuka yakacitika kawiindide mwakwa 1922. Mwiyi Mike Sandiford, syaazyibwene wamabwe abubambe bwanyika ku Cikolo cipati ku Melbourne, waamba kuti “Basyaazyibwene ba mizuzumo yanyika bakabona kuti kuzuzuma kwanyika kwakaindila kuvwula akuzuzuma canguzu kutalikila mumyaka iili kkumi yakainda musyule.”2\nMyeelwe yalufu munkondo, kujayigwa amfulumende zijaya bantu bazyo, kujayana akataa bantu bamisyobo yiimpene amanyongwe aazilengwa leza kuzwa mumwaka wa 1922, zyoonse eezyo nzintu zyatakali kulangilwa mumusela uuli woonse.\n“Eeyo milandu njotubilide kusinganya akupingilila kusubula, yakacitilwa caali mubumpelenge, alimwi ilaa bujayi bunyonyoona ncobeni cakuti, kunyina lusumpuko lutakonzyi kubikkilila maanu akuuntuluzyila milandu eeyo, nkaambo oolo lusumpuko inga tiilwa ongola kuti yainduluka kucitwa milandu eeyo.”\nRobert Jackson, Silutwe Muzeki wankuta ku Amelika, naakali kujuzya muswaangano wa Nkuta Yalumamba Munyika Yoonse, ku Germany, Vwumbi Pati 21, 1945.\n6. Cishinshimi cokwa Daniele “cilacenjezya kuti kujala ŋanda yakazekelo tacili cintu ciyoocitikila mumazuba aacizya kumbele kulaale, eelyo nobatanooliko bantu bapona mazubaano. Pele swebo “tulaafwi kusika akataa masiku.” Ŋanda yakazekelo iyanda kujalwa alimwi kucinyina ciindi cakutombaila kulelema cakuliiba kulizulazula akulilangaula myoyo yesu.\n7. Kuzuzikwa kwini kwa cishinshimi ca Mwami wa Kunyika naakasika kumamanino aakwe alimwi kakwiina muntu uumugwasya, ncecigwasyilizya kutondezya akuyumya kuti kuli buyo zishinshimi zisyoonto ziceede kuzuzikwa; azyalo ziyoozuzikwa munzila njeenya buyo mubukkwene. Eeci ncintu ciyandika kapati nkaambo zimwi akataa zeezyo, muciindi cino, zikonzya buyo kubonwa ameso aalaa lusyomo. Pele, mbweenya Mwami Yahuwah mbwaamba, ziyoozuzikwa muciindi eeco, alimwi munzila njeenya mbozyakashinshimwa kucitika.\nKaindi kasyoonto Kusika Akataa Masiku\nSwebo tulaafwi lino kusika akataa masiku.\nIme neekacili acijatilo canzoka, bazyali bangu bakalaa nkoloko mpati yakaindi loko, eeyo yakali kuyaa kukonwa mumukwasyi wesu kwamyaka amisela minjaanji. Eeyo nkoloko yakali kunga yangondoola kulizya mulangu kwainda ciindi catunzumina tuli kkumi amusanu, ciindi casika akataa woola, alimwi nokuceede tunzumina kkumi amusanu kuti lisike woola litobela. Eno lyasika woola litobela, nokuba boobo, eeyi nkoloko yakali kunga yatalika kulizya kaimbo kasyoonto kiitaninga talika kungondoola mulangu mujwi lidedema kubbesa. Kwakanyina kaanza kabalila akupima tunzumina tusyoonto pe, pele buyo kaanza kabalila tunzumina tupati akaanza kabalila mawoola.\nNokuba boobo, kuti yebo nookaswiilizya kabotu-kabotu, mukaindi kasyoonto eeyo nkoloko kiitaninga talika kulizya kaimbo, inga nookamvwa jwi mbuli kuti kuli cijuzyo cikopolola mulyango mukati kankoloko eelyo niyakali kulibambila kutalika kulizya kaimbo aako, mpoonya akumvwika cintu cizukuunya kuti zwiii mukati, nkokuya kamvwike kaimbo aako. Eelyo nitwakali kukutauka mulimo wakumanizya ziiyo nzitwakapedwe kucikolo kuti tukamanizyile kumunzi, eelyo nitwakali kumvwa nkoloko nkwiityolooka mukati, Ime amusazima twakali kunga tulindila buyo kumvwa nkoloko eeyo kuti ituzyibye kuti woola lyakupenga kukutauka mulimo wakucikolo lyasika kumamanino, aboobo kuti lino ciindi cakuti tuye anze tukasobane acalo casika mpeenya aawo.\nMpampawo aawo mpotubede sunu bakwesu mumusela wanyikeeyi. Ciindi camapenzi tacicili kumbelaa mazuba pe. Bantu banjaanji babala cibalo eeci bakazyalwa ciindi camapenzi nicakatalikide kale! Swebo lino tulindizya buyo kuti tumvwe jwi likokolosya mbuli cijuzyo ciyanda kujula mulyango akutuzyibya kuti lino ciindi casika kumagolelo! Mutakacegwi nokuba kujanwa tamulibambide nobasaama. Amukkale ansi cino ciindi akwiiya zishinshimi zya Mangwalo ncozyaamba cini. Nkuyanda kwa Mwami Yahuwah kuti inywe muzyibe ncobeni eezyo zintu zizinga mizeezo munguzu lino zilaafwi kubbukila nyika yoonse, nkaambo kufumbwa buyo yaakutalika koompolola myeembo ya Ciyubunuzyo, kucinyina kulekezya nokaba kaindi kasyoonto kusikila zyoonse zikamanizye kucitika akumanina do.\nEelyo Mufutuli Yahushua naakabuzyigwa mazuba masyoonto kataninga fwa, kuti apandulule bweende bwazintu kusikila kumamanino, Walo wakapa buyo majwi aakulwaizya akwaamba kuti, “Lino eezi zintu zyaakutalika kucitika, amulungumike mitwe yanu kujulu, nkaambo lwaanguluko lwenu lwaaswena afwaafwi. ” (Luka 21:28)\nLino tuli buyo kaindi kasyoonto kuti tusike akataa masiku. Mamanino asika mwanookwesu, alaafwaafwi kapati kwiinda mboyeeyela.\nKutegwa uzyibe zinjaanji zijatikizya mazuba aazya kumbele, nkamu ya WLC yakutamba kuti yebo ulibalile zitobela ansi aawa:\nLweeno lwa Mamanino: Saatani Kasamide Zikobela zya Mumuni\nImvwula Nkukula Nsoke Iluujisi Kuwa! (Hena yebo uliitambula na?)


Incito 7, Ibbaibele 1963 (IBBAIB63) | The Bible App\n1Elyo mupaizi mupati wakati, Sena mbwaabede aya? 2Wakavuwa wati, Nobaalumi bakwesu anomatata, amuswiilile. Leza wabulemu wakali bonya kuli-Abrahamu tateesu naakali ku-Mesopotamiya, katana kukala ku-Harani, 3wakamwaambila kuti, Kozwa mucisi cabanamuzeenu, akumikowa yako, uye kucisi ncenti kakutondezye ncico. 4Ndilyonya wakazwa mucisi caba-Kaldayo, wakala mu-Harani. Elyo naakafwa wisi, Leza wakamulongezya muliceecino cisi ncomukede sunu. 5Pele takamupede lukono omuno pe, nobuba busena bwakulyatika tende lyomwe, kwala wakamusyomezya kuyoomupa ncico cibe cakwe, ecabana bakwe munsi lyakwe, katana kuba amwana. 6Eno mbombuboobo Leza mbwaakaamba kuti bana bakwe bayookala mucisi cabamasi, bayoobacita bazike bakabalele bubi myaaka iili myaanda yone. 7Pele cisi iciyoobacita bazike ndiyoocibeteka, mbwaakaamba Leza, Munsi lyakooko bayoozwa bakandikombele muliboobuno busena, 8Wakamupa cizuminano cakupalulwa, aboobo Abrahamu wakazyala Izaka, wakamupalula kubuzuba bwamusanu mwaatatu. Izaka wakazyala Jakobo, Jakobo wakazyala basikale abali kumi mubabili. 9Eno basikale, nkaambo kebbivwe, bakamuuzya Josefa ku-Egepita, kwalo Leza wakali awe, 10wamuvuna kumapenzi aakwe oonse, wamupa luzyalo abusongo kumbele lya-Farao, mwami wa-Egepita, wamucita mweendelezi wa-Egepita awaŋanda yakwe yoonse. 11Elyo kwakaba nzala mucisi coonse ca-Egepita eca-Kanana, amapenzi mapati, matateesu tabakajene kulya. 12Pele Jakobo, naakamvwa kuti maila nkwaali ku-Egepita, wakatuma matateesu lutaanzi. 13Mulweendo lwabili Josefa wakazibwa banabakwabo, awalo mukowa wa-Josefa wakaambwa kuli-Farao, 14Nkabela Josefa wakatumina wisi Jakobo, wakamwiita abeŋanda yakwe boonse, bantu abali makumi aali musanu mwaabili amusanu, 15Elyo Jakobo wakalonga wainka ku-Egepita, wakafwa walo, amatateesu, 16bakatolwa ku-Sekemu, bazikwa mucuumbwe ncaakaula Abrahamu muulo wensiliva kubana ba-Emori mu-Sekemu. 17Pele mbecakaswena ciindi cacisyomezyo, Leza ncaakasyomezya Abrahamu, bantu bakavula, baba banjibanji mu-Egepita, 18limwi kwakaba umbi mwami mu-Egepita uwatakali kumuzi Josefa. 19Walo wakacitila mukowa wesu camaanu, wakapenzya matateesu kuti basowe bavwanda babo, kuti bataponi. 20Ncencico ciindi ncaakazyalwa Musa, mwana uuebeka, wakalelwa myeezi yotatwe muŋanda yakwabo, 21nkabela naakasowegwa, mwana a-Farao musimbi wakamubweza, wakamulela mbuli mwanaakwe. 22Musa wakaiisigwa busongo boonse bwa-Egepita, wakaba anguzu kumajwi akumilimo yakwe, 23Eno naakali emyaaka iili makumi one, kwakanjila mumoyo wakwe kuti aswaye banabakwabo, bana ba-Israyeli, 24Elyo naakabona umwi wabo ulapenzegwa wamuvuna, wamulwanina uupenzegwa, wajaya mu-Egepita, 25Wali kuyeeya kuti, banabakwabo balaziba kuti Leza ulabaangulula ajanza lyakwe, kwalo tabakazibide, 26Nobwakaca wakajana bamwi balalwana, wakabakombelezya kuti balekane wati, Nobaalumi, muli babunyina, mulwaninanzi? 27Pele oyo uwakasumuna mweenzinyina, wakamutonka wati, Nguni wakubika bwami abubetesi kulindiswe? 28Sena uyanda kundijaya mbubonya mbookajaya mu-Egepita jilo? 29Musa naakamvwa obo wakatija, waakukala mucisi ca-Midiani, nkwaakazyalila bana bobile. 30Nokwakamana myaaka iili makumi one angelo wakalibonya kulinguwe mukasaka kacilundu ca-Sinai, mubbalabala lyamulilo muciteo. 31Eno Musa naakacibona, wakayoowa kucilengaano, naakaswena afwaafwi kulangisisya, kwakasika ijwi lya-Jehova, 32lyakati, Ndime Leza wabauso, Leza wa-Abrahamu, awa-Izaka, awa-Jakobo. Musa wakazyangama, takali ecamba cakulangisisya, 33Jehova wakamwaambila kuti, Gwisya ndyasyo kumatende aako, nkaambo abusena awo mpoimvwi mpaansi aasalala, 34Ncobeni ndabona mapenzi aabantu bangu abali mu-Egepita, ndamvwa manyonausi aabo, ndaseluka kuti ndibavune. Eno koboola ndikutume ku-Egepita. 35Musa oyo ngobakakaka bati, Nguni wakubika bwami abubetesi? Leza wakamutuma oyo, abe mwami amuvuni, ajanza lyaangelo uwakalibonya kulinguwe muciteo. 36Walo wakabagwisya, wakacita ziyoosya azitondezyo mucisi ca-Egepita, amu-Lwizi Lusalala, amunkanda myaaka iili makumi one. 37Ngonguwe Musa oyu, uwakaambila bana ba-Israyeli kuti, Jehova Leza wanu uyoomubusizya musinsimi kubanabakwanu uuli mbuli ndime. 38Oyu ngonguwe uwakali mumbungano munkanda, antoomwe aangelo uwakaamba anguwe mucilundu ca-Sinai, antoomwe amatateesu. Nguwakatambula makani maumi akutupa swebo. 39Pele bamatateesu tabakazumide kumuswiilila, bakamukaka, myoyo yabo yakapiluka ku-Egepita, 40bakaambila Aroni kuti, Tucitile mizimo itusolwedele, nkaambo Musa oyo uwakatugwisya mucisi ca-Egepita, tatuzi na wakasikilwanzi. 41Kumazuba ayo bakacita cikozyano camoombe, bakapaila cikozyano eco, babotelwa amilimo yamaanza aabo. 42Leza wakabafutatila, wabasowa kuti bakombe makamu aakujulu, mbubonya mbokulembedwe mubbuku lyabasinsimi kuti,\nSena mwakandipaizya zyakajayigwa azimwi zipaizyo\nMunkanda myaaka iili makumi one,\nNywebo nobeŋanda ya-Israyeli? 43Mwakabweza cikombelo ca-Moloki,\nEnyenyeezi yamuzimo Refano,\nZikozyano nzomwakalidtila kuzikomba.\nEno ndiyoomugwisya, ndimutole kumbele lya-Babuloni.\n44Bamatateesu bakali kujisi cikombelo cabukamboni, mbubonya mbuli kulailila kwayooyo uwakaambila Musa kuti acicite akucikozyanya eco ncaakabona. 45Ncenciceeco njobakaletelela bamatateesu a-Joshua, nobakatola nyika yabamasi mbaakatanda Leza kubusyu bwamatateesu, mane kusikila kumazuba aa-Davida, 46Walo wakajana luzyalo kumbele ya-Leza, wakakumbila kujanina Leza wa-Jakobo cikombelo. 47Pele Solomoni nguwakamuyakila nganda, 48Nekubaboobo Sijulu lyamajulu takali mumaanda aacitwa amaanza, mbubonya mbwaakaamba musinsimi kuti,\n49Ijulu ncecuuno cangu,\nInyika mbutandabalilo bwamatende aangu,\nNiŋandanzi ngomuti kandiyakile, mbwaamba Jehova,\nMbubuli busena bwakulyookezezya kwangu?\n50Sena talili janza lyangu ilyakacita zintu ezi zyoonse?\n51Nywebo nobasicinguni abatapalwidwe kumyoyo akumatwi, lyoonse mulakasya Muuya Uusalala, mbubonya mbobakacita bamauso anywebo mbomucita. 52Nguuli musinsimi bamauso ngobatakapenzya? Bakabajaya abakali kusinsima kusika kwa-Uululeme, oyo ngomwabeda baabi abajayi, 53nywebo nomwakatambula mulao kumaanza aabaangelo, pele tamukaucitide. 54Nobakamvwa obo, bakaciswa kumyoyo, bamulumina ntwino, 55Pele walo, mbwaakazywide Muuya Uusalala, wakalangisisya kujulu, wabona bulemu bwa-Leza, a-Jesu uliimvwi kululyo lwa-Leza, 56wati, Amulange, ndabona ijulu lili bukwazi, a-Mwana a-Muntu uliimvwi kululyo lwa-Leza, 57Ndilyonya bakoompolola ejwi pati, balisinka mumatwi aabo, bamukulumukila antoomwe, 58bamutandila anze amunzi, bamuwaala mabwe, Bakamboni bakabika zyakusama zyabo kumatende aamwaalumi uutegwa Saulo, 59Bakamufusa mabwe Stefano, walo ulakomba uti, Mwami Jesu, tambula muuya wangu, 60Nkabela wakafugama amazwi, woompolola ejwi pati wati, Mwami, utababiki mulandu acibi eci, Naakaamba obo, woona.\nExplore Incito 7 by Verse


Mbotukonzya Kugwasya Basikwiiya Bbaibbele Kutegwa Beelele Kubbapatizyigwa—Cibeela 1 — LAIBBULALI YAA INTANETI ya Watchower\nw20 October map. 6-32\nAMWIIYE NSONDO ANSONDO\nAMULIBAMBILE CIIYO CIMWI ACIMWI\nAMUMUYIISYE KUBANDIKA A JEHOVA ABUZUBA\nAMUMUGWASYE KUBA ACILONGWE A JEHOVA\nAMUMUKULWAIZYE KUJANIKA KUMISWAANGANO YAMBUNGANO\nCIBALO CAKWIIYA 41\n“Nywebo mutondezya kuti muli lugwalo lwa Kristo lwakalembwa andiswe mbotuli babelesi.”—2KOR. 3:3.\nLWIIMBO 78 “Kuyiisya Jwi lya Leza”\nEelo kaka cilakkomanisya kuli basimbungano boonse kubona sikwiiya Bbaibbele ngobakagwasya kabbapatizyigwa! (Amubone muncali 1)\n1. Mbuti lugwalo lwa 2 Bakorinto 3:1-3 mbolutondezya kuti ncoolwe kugwasya muntu kubbapatizyigwa? (Amubone cifwanikiso icili aacivwumbyo.)\nINO MULIMVWA buti ciindi nomubona sikwiiya Bbaibbele uuzwa mucilawo cambungano yanu kabbapatizyigwa? Kwaamba masimpe, mulakkomana kapati. (Mt. 28:19) Alimwi ikuti naa ndinywe mwakali kumuyiisya sikwiiya ooyo mupya, mulakkomana kapati ciindi naabbapatizyigwa! (1Tes. 2:19, 20) Basikwiiya bapya ‘magwalo mabotu aalumbaizya’ mbungano yoonse, kutali buyo baabo ibakali kwiiya ambabo.—Amubale 2 Bakorinto 3:1-3.\n2. (a) Mubuzyo nzi uuyandika kapati ngotweelede kulanga-langa, alimwi nkaambo nzi? (b) Ino ciiyo ca Bbaibbele ninzi? (Amubone bupanduluzi buyungizyidwe.)\n2 Cilakkomanisya kubona kuti myaka yone yainda, mwezi amwezi nyika yoonse, kwali kulipootwa basikwiiya Bbaibbele ibatandila ku 10,000,000*. Mumyaka njoonya eeyo, basikwiiya Bbaibbele ibainda 280,000 bakali kubbapatizyigwa mwaka amwaka kuba Bakamboni ba Jehova alimwi akuba basikwiiya ba Jesu Kristo bapya. Mbuti mbotukonzya kugwasya mamiliyoni aa Basikwiiya Bbaibbele aaba kutegwa babbapatizyigwe? Kufwumbwa buyo kuti Jehova kacibakkazikila moyo alimwi akubapa coolwe cakuba basikwiiya ba Kristo, tuyanda kucita kufwumbwa ncotukonzya kutegwa tubagwasye kuyaambele akubbapatizyigwa cakufwambaana. Ciindi cilimanide!—1Kor. 7:29a; 1Pet. 4:7.\n3. Ncinzi ncotutiibandike mucibalo eeci kujatikizya kusololela ziiyo zya Bbaibbele?\n3 Akaambo kakuti cilayandika kapati kugwasya bantu kuba basikwiiya lino, bamu Kabunga Keendelezya bakabuzya bamumaofesi aamitabi kujatikizya ceelede kucitwa kutegwa basikwiiya Bbaibbele banji bagwasyigwe akweelela kubbapatizyigwa. Mucibalo eeci alimwi acitobela, tulabona ncotukonzya kwiiya kuzwa kubapainiya, bamisyinali alimwi abalangizi bamabazu.* (Tus. 11:14; 15:22) Balapandulula ncobakonzya kucita bamayi ba Bbaibbele alimwi abasikwiiya kutegwa ciiyo ca Bbaibbele cizwidilile. Mucibalo eeci, tulabandika zintu zyosanwe sikwiiya umwi aumwi nzyeelede kucita kutegwa ayelele kubbapatizyigwa. Mbutuli bamayi ba Bbaibbele, tweelede kubagwasya kuzicita zintu eezyi.\nAmumulombe sikwiiya naa kuli mpomukonzya kukkala kutegwa mubandike zyamu Bbaibbele (Amubone muncali 4-6)\n4. Ncinzi ncotweelede kuyeeya kujatikizya ciiyo Bbaibbele cicitilwa anze kumwi kamwiimvwi?\n4 Bunji bwabakwesu alimwi abacizyi balasololela ziiyo zya Bbaibbele anze kumwi kabaimvwi. Nokuba kuti aaya matalikilo mabotu aakupa sikwiiya kuba aluyandisisyo lwakwiiya Bbaibbele, mibandi iili boobu kanji-kanji inga mifwaafwi alimwi buya ambweni taicitwi nsondo ansondo. Kutegwa bayungizye luyandisisyo muli sikwiiya, bakwesu abacizyi bamwi balalomba namba yafooni yasikwiiya ooyo, akumutumina fooni naa kumulembela kagwalo kajisi makani aamu Bbaibbele kabutanasika buzuba mbobakapangana. Balakonzya kuba amibandi eeyi mifwaafwi kwamyezi iili mbwiibede kakunyina kuba aciiyo ca Bbaibbele cisitikide. Sena sikwiiya ulakonzya kuyaambele akubbapatizyigwa ikuti katajani ciindi cinji cakwiiya alimwi katabikkili maano? Peepe.\n5. Kweelana alugwalo lwa Luka 14:27-33, ncinzi Jesu ncaakakankaizya icikonzya kutugwasya mumulimo wakugwasya bantu kuba basikwiiya?\n5 Aciindi cimwi, Jesu wakabelesya cikozyanyo kupandulula zijatikizyidwe mukuba sikwiiya. Wakaamba kujatikizya muntu uuyanda kuyaka ngazi alimwi amwami uuyanda kuunka kunkondo. Jesu wakaamba kuti muntu uuyanda kuyaka weelede ‘kusaanguna kukkala ansi akubona mali aayandika’ kumanizya ngazi eeyo, mpoonya mwami weelede ‘kusaanguna kukkala ansi kuyeeya akulomba lulayo kuli bamwi’ kutegwa abone naa basikalumamba bakwe inga bacikonzya kuzwidilila munkondo eeyo. (Amubale Luka 14:27-33.) Mbubwenya buyo, Jesu wakalizyi kuti muntu uuyanda kuba sikwiiya weelede kuyeeyesya kapati kujatikizya ncocaamba kuba sikumutobela. Akaambo kaceeci, tweelede kubakulwaizya basikwiiya Bbaibbele kuti katwiiya nsondo ansondo. Mbuti mbotukonzya kucita oobo?\n6. Ncinzi ncotukonzya kucita kutegwa tube aziiyo ziyaambele?\n6 Amutalike kwiinda mukulansya mibandi iicitilwa anze kumwi kamwiimvwi. Ambweni inga mwabandika tupango twamu Bbaibbele ituli mbotubede lyoonse nomwaswaya. Ciindi mukamwiniŋanda naazyibila kuba amibandi milamfwu, inga mwamubuzya naa kuli mpomukonzya kukkala kutegwa muzumanane amibandi yanu. Bwiinguzi mbwakonzya kumupa bulakonzya kutondezya naa ulaaluyandisisyo lwakwiiya Bbaibbele. Kutegwa afwambaane kuyaambele, kwainda ciindi, inga mwamulomba sikwiiya naa inga wayanda kuti kamwiiya ziindi zyobilo ansondo. Nokuba boobo, nzinji zyeelede kucitwa muciindi buyo cakwiiya ciindi comwe naa zyobilo ansondo.\nAmulibambile kabotu ciiyo ca Bbaibbele, alimwi akumutondezya sikwiiya mbokulibambilwa (Amubone muncali 7-9)\n7. Mbuti mwiiyi mbwakonzya kulibambila cakulomya ciiyo cimwi acimwi?\n7 Mbomuli mwiiyi, mweelede kulibambila cakulomya ciiyo cimwi acimwi kamutanaunka kuyoosololela ciiyo ca Bbaibbele. Inga mwatalika kwiinda mukubala cibalo ncomuyakwiiya alimwi akulanga-langa magwalo. Amutumvwisye twaambo tuli mucibalo. Amulange-lange mutwe wacibalo, tutwe twamakani, mibuzyo, magwalo aalembedwe kuti amubale, zifwanikiso alimwi akulanga-langa mavidiyo apandulula makani ngomubandika. Kamumubikkide mumizeezo sikwiiya, amuyeeye mbomuyoomupandulwida makani munzila ngubauba kutegwa aamvwisye akwaabelesya.—Neh. 8:8; Tus. 15:28a.\n8. Ino majwi aamwaapostolo Paulo aali kulugwalo lwa Bakolose 1:9, 10, atuyiisya nzi kujatikizya kupailila basikwiiya Bbaibbele?\n8 Ciindi nomulibambila, amupaile kuli Jehova kujatikizya nzyayandika sikwiiya. Amumulombe Jehova kuti amugwasye kuyiisya Bbaibbele munzila iiyoomusika amoyo sikwiiya. (Amubale Bakolose 1:9, 10.) Amubone naa kuli makani aali woonse aakonzya kumukatazya kumvwisya sikwiiya naa aayo ngomutazuminani anguwe. Kamuyeeyede kuti makanze aanu ngakumugwasya kutegwa ayelele kubbapatizyigwa.\n9. Mbuti mwiiyi mbwakonzya kumugwasya sikwiiya kulibambila ciiyo? Amupandulule.\n9 Tulijisi lusyomo lwakuti ciiyo ca Bbaibbele icicitwa lyoonse ciyoogwasya sikwiiya kulumba zintu zyoonse Jehova alimwi a Jesu nzyobakamucitila, alimwi uyooba aluyandisisyo lwakwiiya zinji. (Mt. 5:3, 6) Kutegwa ciiyo cimugwasye kapati, sikwiiya weelede kubikkila maano kumakani ngaiya. Kutegwa mumugwasye kucita boobo, amumupandulwide mbociyandika kulibambila ciiyo cimwi acimwi alimwi akubona mbwakonzya kuzibelesya nzyaiya. Ino inga mwamugwasya buti kulibambila? Inga mwacita oobo kwiinda mukulibambila ciiyo antoomwe anguwe akumutondezya mbokulibambilwa.* Amumutondezye mbokujanwa bwiinguzi bugaminide, alimwi akumugwasya kubona kuti kweenga buyo moomo imuli twaambo tupati-pati naa mizila inga kwamugwasya kufwambaana kububona bwiinguzi. Mpoonya amumwaambile kwiingula mumajwi aakwe. Ikuti naa wacita oobo, mulakonzya kuzyiba naa waamvwisya makani aali muciiyo. Pele kuli acimbi ncomukonzya kumukulwaizya kucita sikwiiya wanu.\nAmumuyiisye sikwiiya Bbaibbele mbwakonzya kubandika a Jehova (Amubone muncali 10-11)\n10. Nkaambo nzi ncociyandika kubala Bbaibbele abuzuba, alimwi ino ncinzi nceelede kucita sikwiiya kutegwa agwasyigwe ciindi nabala Bbaibbele?\n10 Kunze buyo lyakwiiya nsondo ansondo amwiiyi wakwe, sikwiiya ulakonzya kugwasyigwa kwiinda mukulicitila zintu zimwi abuzuba. Weelede kunoobandika a Jehova. Mbuti mbwakonzya kucita oobo? Kwiinda mukuswiilila alimwi akubandika a Jehova. Ulakonzya kumuswiilila Leza kwiinda mukubala Bbaibbele abuzuba. (Jos. 1:8; Int. 1:1-3) Amumutondezye mbwakonzya kubelesya “Mulongo Wakubala Bbaibbele” uukonzya kusimbwa, uuli aa jw.org.* Kutegwa agwasyigwe kapati ciindi nabala Bbaibbele, amumukulwaizye kuzinzibala kuyeeya nzyolimuyiisya Bbaibbele kujatikizya Jehova alimwi ambwakonzya kuzibelesya nzyabala.—Mil. 17:11; Jak. 1:25.\n11. Mbuti sikwiiya mbwakonzya kwiiya kupaila munzila iiluzi, alimwi nkaambo nzi ncayelede kupaila kuli Jehova ciindi aciindi?\n11 Amumukulwaizye sikwiiya wanu kubandika a Jehova kwiinda mukupaila abuzuba. Kamupaila mipailo iizwa ansi aamoyo kumatalikilo alimwi akumamanino aaciiyo cimwi acimwi, amumwaambe zina sikwiiya mumipailo eeyo. Ciindi naswiilila mipailo yanu, uyooiya mbwakonzya kupaila kuzwa ansi aamoyo alimwi akuti weelede kupaila kuli Jehova Leza muzina lya Jesu Kristo. (Mt. 6:9; Joh. 15:16) Amweezeezye buyo kubala Bbaibbele abuzuba (kumuswiilila Jehova) alimwi akupaila (kubandika a Jehova) mbokukonzya kumugwasya sikwiiya wanu kuba acilongwe a Leza! (Jak. 4:8) Kuti kacita boobo abuzuba, ciyoomugwasya kuyaambele kumuuya, calo ciyoomupa kulyaaba akubbapatizyigwa.\n12. Mbuti mwiiyi mbwakonzya kumugwasya sikwiiya kuba acilongwe a Jehova?\n12 Tuyanda kuti sikwiiya wesu amuzyibe Jehova. Aboobo nzyaiya zyeelede kumusika amoyo kutegwa kazibelesya. Jesu wakali kuyiisya bantu zintu zinji alimwi nzyaakali kubayiisya bakali kuzikkomanina. Pele bantu bakamutobela akaambo kakuti nzyaakabayiisya zyakabasika amoyo. (Lk. 24:15, 27, 32) Sikwiiya weelede kubona Jehova kuti muntu mwini-mwini, ooyo ngwakonzya kuba acilongwe anguwe, alimwi weelede kumubona kuba Usyi, Leza wakwe alimwi mulongwe wakwe. (Int. 25:4, 5) Nomwiiya, amumugwasye sikwiiya kubikkila maano kubube bubotu mbwajisi Leza wesu. (Kul. 34:5, 6; 1Pet. 5:6, 7) Tacikwe makani amubandi ngomubandika, amubikkile maano kubandika kujatikizya mbwabede Jehova. Amumugwasye sikwiiya kulumba bube bubotu mbwajisi Jehova, nkokuti luyando, luzyalo alimwi alweetelelo. Jesu wakaamba kuti ‘mulawo mupati alimwi wakusaanguna’ ngwakuti “weelede kuyanda Jehova Leza wako.” (Mt. 22:37, 38) Amumugwasye sikwiiya wanu kuyanda Jehova.\n13. Amupe cikozyanyo cijatikizya mbotukonzya kugwasya sikwiiya ikubona bube bubotu mbwajisi Jehova?\n13 Mumibandi yanu asikwiiya, amumupandulwide twaambo itupa kuti nywebo kamumuyanda Jehova. Eeci cilakonzya kumugwasya sikwiiya kubona kuti uyandika kumuyanda Jehova alimwi akuba acilongwe anguwe. (Int. 73:28) Mucikozyanyo, sena kuli kaambo mubbuku ndyomwiiya naa mulugwalo ikaamba bube bwa Jehova, nkokuti luyando, busongo, bululami naa nguzu ikamusika amoyo nywebo? Amumwaambile sikwiiya wanu, alimwi azyibe kuti kaambo aako kali akati katwaambo itupa kuti nywebo kamumuyanda Taateesu wakujulu. Kuli acimbi ncayelede kucita sikwiiya Bbaibbele umwi aumwi kutegwa ayelele kubbapatizyigwa.\nAmumukulwaizye sikwiiya kufwambaana kutalika kujanika kumiswaangano! (Amubone muncali 14-15)\n14. Ino lugwalo lwa Bahebrayo 10:24, 25 lutwaambila nzi kujatikizya miswaangano yambungano? Mbuti miswaangano eeyi mboikonzya kumugwasya sikwiiya Bbaibbele kuyaambele?\n14 Toonse tulayanda kuti basikwiiya besu bayaambele kutegwa beelele kubbapatizyigwa. Nzila iiyandika kapati motukonzya kubagwasya, nkwiinda mukubakulwaizya kujanika kumiswaangano yambungano. Bamayi bacibwene baamba kuti basikwiiya ibafwambaana kutalika kujanika kumiswaangano, balafwambaana kuyaambele. (Int. 111:1) Bamayi bamwi balabaambila basikwiiya babo kuti kutegwa mwiiye zinji kujatikizya Bbaibbele, mweelede kunoojanika kumiswaangano. Amubale Bahebrayo 10:24, 25 antoomwe asikwiiya wanu, alimwi akumupandulwida bubotu mbwayoojana ikuti kajanika kumiswaangano. Amumutondezye kavidiyo kakuti Ino Ncinzi Cicitika ku Ŋanda ya Bwami?* Amumugwasye kuba amakanze aakutalovwa kumiswaangano.\n15. Ncinzi ncotukonzya kucita kutegwa tugwasye sikwiiya kunoojanika kumiswaangano lyoonse?\n15 Ncinzi ncomukonzya kucita ikuti sikwiiya wanu tanabuzuba wajanika kumuswaangano naa kuti tajaniki lyoonse? Calukkomano, amumwaambile ncomwakaiya lyamuswaangano wainda. Eeci inga camukulwaizya muciindi cakwiile kumutamba buyo kumuswaangano. Amumupe Ngazi Yamulindizi naa Kabbuku Kamuswaangano Wabuumi Amulimo Wesu wa Bunakristo, nzyomubelesya kumuswaangano aciindi eeco. Amumutondezye nzyomuyakwiiya nsondo iitobela, alimwi akumubuzya cibeela icamukkomanisya kapati. Ncayoobona alimwi akumvwa kumuswaangano ciindi cakusaanguna ciyoomubotela kapati kwiinda cintu cili coonse ncaakabona akumvwa kumuswaangano wacikombelo cimbi. (1Kor. 14:24, 25) Uyoozyibana abamwi ibajisi cikozyanyo cibotu ncakonzya kwiiya alimwi ibakonzya kumugwasya kuyaambele akweelela kubbapatizyigwa.\n16. Ncinzi ciyandika mukusololela basikwiya Bbaibbele kutegwa beelele kubbapatizyigwa?\n16 Mbuti mbotukonzya kusololela ziiyo zya Bbaibbele kutegwa zyeelele kubbapatizyigwa? Tulakonzya kumugwasya sikwiiya umwi aumwi kucibikkila maano ciiyo kwiinda mukumukulwaizya kwiiya nsondo ansondo alimwi akuti kalibambila ciiyo cimwi acimwi. Tuyandika kumukulwaizya kubandika a Jehova abuzuba alimwi akuba acilongwe anguwe. Kuyungizya waawo, tweelede kumukulwaizya kujanika kumiswaangano yambungano. (Amubone kabbokesi kali apeeji 12 kakuti, “Ncobeelede Kucita Basikwiiya Kutegwa Beelele Kubbapatizyigwa.”) Nokuba boobo, kweelana acibalo citobela mbociyootondezya, kuli zintu zimbi zyosanwe nzyobakonzya kucita bamayi ba Bbaibbele kuti bagwasye basikwiiya kutegwa beelela kubbapatizyigwa.\nNcobeelede Kucita Basikwiiya Kutegwa Beelele Kubbapatizyigwa\n1. Amwiiye nsondo ansondo\nAmwaabe ciindi alimwi anguzu kutegwa kamwiiya nsondo ansondo\nKuti kacikonzyeka, kamwiiya ziindi zyobilo ansondo\n2. Amulibambile ciiyo cimwi acimwi\nAmulibambilile limwi ciiyo\nAmweenge mabala naa muzila iwiingula mubuzyo\nAmuyeeye mbwaabajatikizya makani basikwiiya\n3. Amubandike a Jehova abuzuba\nAmumuswiilile Jehova kwiinda kukubala Bbaibbele abuzuba\nAmubone ncoliyiisya Bbaibbele kujatikizya Jehova\nAmubandike a Jehova kwiinda mukupaila abuzuba\n4. Amube acilongwe Jehova\nJehova amumubone kuba Muntu mwini-mwini\nAmulumbe bube bubotu mbwajisi Jehova\nAmumuyande Jehova amoyo wanu woonse\n5. Amujanike kumiswaangano yambungano\nAmuzyibe kuti miswaangano ilayandika kuli baabo ibayanda kwiiya Bbaibbele\nAmubone bubotu mbobakonzya kujana kwiinda mukujanika kumiswaangano\nAmubazyibe aabo ibajisi cikozyanyo cibotu ncobakonzya kwiiya\nINO NCINZI NCOMWAIYA?\nNcinzi ncotukonzya kucita kutegwa mibandi iicitilwa anze kumwi kamwiimvwi iyaambele?\nMbuti mbotukonzya kuyiisya basikwiiya kubandika a Jehova abuzuba, alimwi nkaambo ncociyandika kapati kucita boobo?\nMbuti mbotukonzya kukulwaizya basikwiiya kunoojanika kumiswaangano yambungano?\nKuyiisya muntu cintu cimwi caamba kumugwasya “kuyeeya, kulimvwa naa kucita zintu munzila iindene ambwaakali kuzicita kaindi.” Lugwalo lwamwaka wa 2020, lwa Matayo 28:19, lutuyeezya mbociyandika kwiiya Bbaibbele abantu alimwi akubayiisya mbobakonzya kuba basikwiiya ba Jesu Kristo babbapatizyidwe. Mucibalo eeci alimwi acitobela, tulabona mbotukonzya kuyaambele mumulimo ooyu uuyandika kapati.\nBUPANDULUZI BWAMABALA: Ikuti ciindi aciindi alimwi cakusitikila mulabandika amuntu kubelesya Bbaibbele, nkokuti musololela ciiyo ca Bbaibbele. Mulakonzya kulipoota kuti nciiyo ikuti naa mwakacisololela ziindi zyobilo kuzwa nomwakamana kumutondezya sikwiiya mbocicitwa ciiyo ca Bbaibbele, alimwi akuti mulijisi twaambo itumupa kusyoma kuti ciiyo cilazumanana.\nZibalo eezyi zilabikkilizya atwaambo tugwasya kuzwa kucibeela cazibalo zitobelene cakuti, “Ikweendelezya Ziiyo zya Bbaibbele Ziyaambele” mu Mulimo Wesu wa Bwami wa July 2004 kusikila mu May 2005.\nAmweebelele vidiyo yamaminiti one yakuti, Kuyiisya Basikwiiya Kulibambila. Amuunke a jw.org aalembedwe kuti LAIBBULALI > MAVIDIYO > MISWAANGANO YESU AMULIMO WAMUMUUNDA > KUYUNGIZYA LUZYIBO LWESU.\nAmuunke a jw.org aalembedwe kuti NJIISYO ZYAMU BBAIBBELE > ZIBELESYO IZIGWASYA KWIIYA BBAIBBELE.\nAmuunke a jw.org aalembedwe kuti LAIBBULALI > MAVIDIYO > MISWAANGANO YESU AMULIMO WAMUMUUNDA > ZIBELESYO ZYAMUMULIMO WAMUMUUNDA.


Kulonga 16 IBBAIB63 - Lino kuzwa ku-Elimu imbungano - Bible Search\nKulonga 15 Kulonga 17\nBa-Israyeli mbubakasaninwa Mana abakancele\n1-Lino kuzwa ku-Elimu imbungano yoonse yabana ba-Israyeli yakalonga mane bakasika kunkanda ya-Sini iili akatikati ka-Elimu a-Sinai. Bakasika nkuko mubuzuba bwakumi amusanu bwamwezi wabili nebakamana kusia Egepita. 2-Lino imbungano yoonse yabana ba-Israyeli yakatongaukila Musa a-Aroni oko kunkanda. 3-Bana ba-Israyeli bakabaambila kuti, Necakabota netwakafwa kujanza lya-Jehova kunyika ya-Egepita, netwakali kukala kumbali lyazijikilo zyanyama akulya insima cakukuta, nkaambo watusisya okuno kunkanda kuti ujazye imbungano yoonse inzala.\n4-Mpawo Jehova wakaambila Musa kuti, Amubone! ndamuwisizya zilyo kuzwa kujulu. Bantu banooya buzuba bumwi abumwi kukubweza caabilo cabuzuba obo, kuti mbasunke, nzibe na banooenda mumulao wangu na pe. 5-Nkabela mubuzuba bwamusanu abumwi, babambe ncibaleta; cilainda kuli ncibabweza mazuba amwi, cilaba camazuba obile. 6-Elyo ba-Musa a-Aroni bakaambila bantu boonse ba-Israyeli kuti, Igoko muyooziba kuti Jehova nguwakamupozya kuzwa kunyika ya-Egepita, 7-alimwi cifumofumo muyoobona bulemu bwa-Jehova, nkaambo wamvwa kutongauka kwanu nkomumutongaukila Jehova, Swebo tuli anzi nemututongaukila? 8-Musa wakati, Jehova ulamupa nyama yakulya kuciindi cagoko, akumukutya insima cifumo, nkaambo Jehova wamvwa kutongauka kwanu nkomututongaukila. Aswebo tuli anzi? Teensi ndiswe mbemutongaukila pe, ngu-Jehova,\n9Lino Musa wakaambila Aroni kuti, Ambila imbungano yoonse yabana ba-Israyeli kuti, Amuswene afwiifwi kuli-Jehova, nkaambo wamvwa kutongauka kwanu. 10-Nkabela Aroni naakali kwaambila imbungano yoonse yabana ba-Israyeli, bakalanga kunkanda, babona bulemu bwa-Jehova bwaboneka mujoba. 11Lino Jehova wakaambila Musa, 12-wati, Ndamvwa kutongauka kwabana ba-Israyeli, Kobaambila kuti, Ciindi calundindiwana muyoolya nyama, alimwi cifumo muyookuta insima, muzibe kuti ndime Jehova Leza wanu.\n13-Lino ciindi cagoko kwakasika bakaneele banji, bazuzya malao, alimwi cifumo kwakaboneka mume cakuzyunguluka malao. 14-Elyo mume nowakakunkumuka, kwakaboneka ansi, awo ankanda, tuntu tuniini-niini mbuli caandwa cituba. 15-Bana ba-Israyeli batubone buyo, bakabuzyanya kuti, Ino ntuntunzi otu? Nkaambo kabatezi na ninzi. Nkabela Musa wakavuwa kuti, Ncecilyo Jehova ncamupa kuti mulye. 16-Lino mbuboobu Leza mbwaalailila. Amucibweze, umwi aumwi mbwakonzya kulya. Umwi aumwi abwezele bantu bamuŋanda yakwe, ceelelo caomeri comwe kumuntu umwi aumwi. 17Elyo bana ba-Israyeli bakacita obo. Bamwi bakabweza tunji, bamwi bakabweza tuniini, 18-pele nebakapima aceelesyo, oyo iwakabwezede tunji katajisi twiindilila, ayooyo iwakabwezede tuniini taakwe ncaakabulila. Bakabweza umwi aumwi mbuli kulya kwakwe. 19Mpawo Musa wakabaambila kuti, Kutabi muntu uusi sie kusikila cifumo. 20Neku-baboobo teebakabika myoyo yabo kumajwi aa-Musa. Bantu bamwi bakasia twacifumo, Lino twakaba amvunyu, twanunka, Nkabela Musa wakabakalalila. 21Mazuba oonse bakali kubweza-bweza cifumo, umwi aumwi mbuli kulya kwakwe. Pele izuba nelyakakasaazya, twakeenzunuka.\n22Lino mubuzuba bwamusanu abumwi bakabweza zipanzi zyobile, nkokuti zyeelelo zyobile kumuntu umwi aumwi. Nkabela basilutwe bambungano nebakasika kuzoolwiida Musa, 23-wakabaambila kuti, Ncencico Jehova ncaakalailila. Junza mbobuzuba bwakulyokezya, buzuba busalalisya bwa-Sabata bwa-Jehova, Kufumbwa ncemuyanda kuyoka, amuciyoke; kufumbwa ncimuyanda kujika amucijike; lino cisyeede amucibambe, cibe cacifumo. 24-Elyo bakacibamba, mbubonya mbuli Musa mbwaakaamba. Teecakabija nekuba kuba amvunyu, pe. 25-Lino Musa wakati, Amucilye sunu, nkaambo sunu mbobuzuba bwa-Sabata bwa-Jehova, Sunu tamukooyoocijana musokwe pe. 26-Mazuba aali musanu abumwi munoobweza, pele buzuba bwamusanu aabili mbobuzuba bwa-Sabata, Tamukoonoojana mubuzuba obo pe. 27Lino nebwakaca buzuba bwamusanu aabili, bamwi bantu bakainka kuti babweze, pele teebakajana pe. 28-Mpoonya awo Jehova wakaambila Musa kuti, Ino mulaleka lili kukaka ku bamba milao yangu ambeta zyangu? 29Amubone! Jehova wamupa buzuba bwa-Sabata. Nkaambo kako mubuzuba bwamusanu aumwi ulamupa zilyo zyamazuba obile. Muntu umwi aumwi akale mpoonya awo mpabede. Kutabi muntu uuzwa kubukalo bwakwe mubuzuba bwamusanu aabili. 30Aboobo bantu bakalyokezya mubuzuba bwamusanu aabili.\n31-Lino luzubo lwa-Israyeli wakacuulika izina lya-Mana. Cakali mbuli imbuto zyamabele, alimwi cakali kutuba, amucanka waco wakali mbuli tubunge tuvwelene abuci. 32Elyo Musa wakati, Mbuboobu Jehova mbwa-lailila. Zuzya ceelekelo, cibambilwe mazyalani aanu aaciza, kuti babone cilyo ncendakamusanizya munkanda nendakamupozya munyika ya-Egepita. 33-Nkabela Musa wakaambila Aroni kuti, Bweza cilongo, ucizuzye ceelekelo comwe ca-Mana, ucibike kunembo lya-Jehova, cibambilwe mazyalani aanu aaciza. 34-Lino mbubonya mbuli Jehova mbwaakalailila Musa, Aroni wakacibika kunembo lyabbokesi lyacizuminino, cilondolwe. 35-Nkabela bana ba-Israyeli bakali kulya Mana myaka iili makumi one, mane bakasika kunyika iili abantu, Bakali kulya mana mane bakasika kumugaano wacisi ca-Kanana. 36(Ceelelo caomeri ncecipanzi cakumi caefa.)